**Vejledning til ”Oplysningsskema vedrørende minkvirksomhed (model for principper for opgørelse af ekspropriationserstatning” til minkvirksomheder med og uden egenproduktion af mink i 2020**

Indhold

[1. Indledning 3](#_Toc136937231)

[2. Vejledning til de enkelte indtastningsfelter i oplysningsskemaet 3](#_Toc136937232)

[3. Generelle retningslinjer for indtastning i oplysningsskemaet 4](#_Toc136937233)

[4. Udfyldelse af basisoplysninger 5](#_Toc136937234)

[4.1 Regnskabsoplysninger for 2010-2020 5](#_Toc136937235)

[4.2 Særligt om regnskabsgrundlag - årsregnskabsloven eller andet? 6](#_Toc136937236)

[4.3 Sondring mellem erstatningsberettiget minkrelateret virksomhed, kompensationsberettiget ikke-minkrelateret virksomhed (§ 12) og ikke-erstatningsberettiget ikke-minkrelateret virksomhed 7](#_Toc136937237)

[4.4 Vejledning til de enkelte felter i basisoplysninger 8](#_Toc136937238)

[5. Udfyldelse af resultatopgørelse og balance 13](#_Toc136937239)

[5.1 Generelt om fanen 13](#_Toc136937240)

[5.2 Vejledning til de enkelte felter i resultatopgørelse og balance 14](#_Toc136937241)

[6. Udfyldelse af arbejdstimer og timeløn 22](#_Toc136937242)

[6.1 Generelt om fanen 22](#_Toc136937243)

[6.2 Vejledning til de enkelte felter i arbejdstimer og timeløn 23](#_Toc136937244)

[7. Udfyldelse af anlægskartotek 24](#_Toc136937245)

[7.1 Generelt om fanen 24](#_Toc136937246)

[7.2 Bygninger varigt indrettet til minkproduktion 25](#_Toc136937247)

[7.3 Sammenbyggede bygninger 25](#_Toc136937248)

[7.4 Vejledning til de enkelte felter i anlægskartotek 26](#_Toc136937249)

[8. Udfyldelse af Rettighedshavere 27](#_Toc136937250)

[8.1 Generelt om fanen 27](#_Toc136937251)

[8.2 Vejledning til de enkelte felter i rettighedshavere 28](#_Toc136937252)

[9. Udfyldelse af genoptagelse (§ 2, 1, litra A og b) 29](#_Toc136937253)

[9.1 Generelt om fanen 29](#_Toc136937254)

[9.2 Vejledning til de enkelte felter i genoptagelse (§ 2, 1, litra a og b) 29](#_Toc136937255)

[10. udfyldelse af nyopstart (§ 2, 1, litra c) 30](#_Toc136937256)

[10.1 Generelt om fanen 30](#_Toc136937257)

[10.2 Vejledning til de enkelte felter i nyopstart (§ 2, 1, litra c) 31](#_Toc136937258)

[11. Øvrige forhold 31](#_Toc136937259)

[11.1 Særligt om leje, leasing og køb med ejendomsforbehold 31](#_Toc136937260)

[Bilag 1: Oversigt over nødvendig information, der skal medsendes til erstatnings- og taksationskommissionen 33](#_Toc136937261)

[Bilag 2: Aktivliste 35](#_Toc136937262)

[Bilag 3: Standsvurderinger 47](#_Toc136937263)

*Version 02.01, senest redigeret den 6. juni 2023.*

# Indledning

Denne vejledning vedrører udfyldning af oplysningsskemaet for minkvirksomheder med egenproduktion af mink i 2020, som vælger en erstatningsopgørelse baseret på en individuel vurdering af virksomheden efter principper, der gælder for opgørelse af ekspropriationserstatning, og minkvirksomheder, som ikke har haft egenproduktion af mink i 2020.

Model for principper for opgørelse af ekspropriationserstatning fremgår af § 3, stk. 2 vedr. opgørelse af ekspropriationserstatning og § 11 vedr. minkvirksomheder, som ikke har haft egenproduktion af mink i 2020, i bekendtgørelse nr. 2463 af 11. december 2021 om fuldstændig erstatning og kompensation til minkvirksomheder og fuldstændig kompensation til følgeerhverv til minkvirksomheder som følge af det midlertidige forbud mod hold af mink (herefter ”bekendtgørelsen”).

# Vejledning til de enkelte indtastningsfelter i oplysningsskemaet

Det samlede oplysningsskema består af følgende faner:

* **Basisoplysninger:** Indtastning af en lang række basisoplysninger f.eks. generelle virksomhedsoplysninger og ikke økonomiske oplysninger (omtalt nærmere i afsnit 4).
* **Resultatopgørelse og balance:** Indtastning af regnskabsoplysninger for årene 2010 – 2020. Bemærk, at det er valgfrit at indtaste regnskabstal for årene 2010-2015 (omtalt nærmere i afsnit 5).
* **Arbejdstimer og timeløn:** Indtastning af lønoplysninger vedrørende medarbejdere, ejere og medhjælpende ægtefæller (omtalt nærmere i afsnit 6).
* **Anlægskartotek:** Her indtastes oplysninger om de enkelte anlægsaktiver (omtalt nærmere i afsnit 7).
* **Rettighedshavere:** Her indtastes oplysninger om panthavere mv. vedrørende selskabets aktiver (omtalt nærmere i afsnit 8).
* **Genoptagelse (§ 2, 1, litra a og b):** Udfyldes kun af minkvirksomheder uden egenproduktion af mink i 2020, som havde egenproduktion af mink i Danmark i 2018 eller 2019, dvs. minkvirksomheder som planlagde genoptagelse af produktion af mink (omtalt nærmere i afsnit 9)
* **Nyopstart (§ 2, 1, litra c):** Udfyldes kun af minkvirksomheder uden egenproduktion af mink i 2020, som havde disponeret og gennemført konkrete tiltag med henblik på opstart af egenproduktion af mink i Danmark i 2020 eller 2021 (omtalt nærmere i afsnit 10).
* **Nødvendig information:** Her ses en oversigt over nødvendig information, der skal medsendes til erstatnings- og taksationskommissionen (omtalt nærmere i bilag 1).

I resten af vejledningen beskrives de forskellige inputark, der skal udfyldes af minkvirksomheden.

# Generelle retningslinjer for indtastning i oplysningsskemaet

De enkelte indtastningsfelter er markeret med gul farve. Hvide felter er låste felter, der indeholder beregninger eller forklaringer til, hvad indtastningsfeltet skal indeholde. De indtastede oplysninger kan være tal såvel som bogstaver/beskrivelser. Felterne er fastdefinerede, så der f.eks. ikke kan indtastes tekst i tal-felter.

Bemærk også, at visse rækker og kolonner som udgangspunkt er skjulte af hensyn til overskueligheden. Disse kan vises/skjules ved at klikke på +/- til venstre for rækkenumrene henholdsvis ovenfor kolonnebogstaverne. For at benytte fold-ud listen skal der trykkes "enable content" ("aktivér indhold") og "enable macros" ("aktivér makroer").

Bemærk, at såfremt dokumentet kommer med en fejlmeddelelse, efter at der er trykket "Enable editing", om at makroer er blokerede, så skal filen lukkes igen. Dernæst højreklikkes på filen og vælges "Properties", hvorefter der sættes flueben ved "Unblock" nederst ud for kategorien "Security". Herefter kan filen åbnes igen, hvor makroerne nu ikke længere er blokerede.

Ydermere er der for overskuelighedens skyld i arket ”Rettighedshavere” indsat to knapper (i celle E107 og F107): ”Skjul blanke” og ”Vis blanke”, som hhv. skjuler og viser alle blanke rækker i arket. Det bemærkes, at såfremt der er mange aktiver indtastet, vil det kunne tage lang tid at hhv. skjule og vise de relevante rækker. Det anbefales derfor, at man primært bruger knapperne, hvis man ikke har mange aktiver. Såfremt man har indtastet mange aktiver, anbefales det desuden at gemme arket før man anvender knappen.

Bemærk, at ved udfyldelse af oplysningsskemaet er det vigtigt at ctrl x eller klip-funktionen ikke anvendes, da den bagvedliggende beregning for opgørelse af erstatning afhænger af, at indtastningsceller ikke flyttes eller på andre måder ændres andet end ved indtastning af relevante værdier.

Tallene skal indtastes i DKK (eller styk mv.), men ikke i f.eks. TDKK. Alle finansielle oplysninger angives med positivt fortegn, dvs. at både indtægter og omkostninger angives med positivt fortegn. Hvis der er tilbageførsler af tidligere omkostninger så det reelt bliver en indtægt, må man indtaste tilbageførslen med negativt fortegn.

Hvor det findes nødvendigt, er der indsat felter til at kommentere indtastningen, som virksomheden opfordres til at benytte. I kommentarfelterne kan de indtastede oplysninger uddybes nærmere, f.eks. kan der indsættes en uddybende beskrivelse af baggrunden for indtastningen, eller der kan henvises til et vedlagt bilag.

De indtastede oplysninger skal dække al aktivitet i det enkelte CVR-nummer.

# Udfyldelse af basisoplysninger

## Regnskabsoplysninger for 2010-2020

Ved indtastning af økonomiske oplysninger i oplysningsskemaet anvendes som udgangspunkt regnskaberne for 2010-2020. Selskaber med et regnskabsår, som følger kalenderåret, skal således anvende regnskaberne for 2010-2020.

Selskaber, der har skævt regnskabsår - altså et regnskabsår, der afsluttes på en anden dato end 31. december - skal benytte et andet sæt regnskabstal end tallene for kalenderårene 2010-2020. Det skyldes, at det er de allerede foreliggende årsregnskaber, der udgør grundlaget for opgørelsen af indtægter og omkostninger – dog med visse korrektioner, jf. nedenfor. De årsregnskaber, der benyttes som grundlag for indtastningen i skemaet, er følgende (tilsvarende for de tidligere indtastningsår):

|  |  |
| --- | --- |
| **Regnskabsårets afslutning** | **Årsregnskab, der skal danne grundlag for beregning af omkostninger i oplysningsskemaet** |
| 31. januar | 2019/20 |
| 28./29. februar | 2019/20 |
| 31. marts | 2019/20 |
| 30. april | 2019/20 |
| 31. maj | 2019/20 |
| 30. juni | 2019/20 |
| 31. juli | 2018/19 |
| 31. august | 2018/19 |
| 30. september | 2018/19 |
| 31. oktober | 2018/19 |
| 30. november | 2018/19 |
| 31. december | 2019 |

Selskaber, der har et længere eller et kortere regnskabsår end 12 måneder – f.eks. fordi regnskabsåret er omlagt, eller der er tale om 1. regnskabsår – skal benytte ovenstående tabel til at afgøre, hvilket regnskab, der skal danne grundlag for opgørelsen af omkostningerne, dog således at tallene skal omregnes til 12 måneders tal, inden indtastningen i oplysningsskemaet.

Hvis der er tale om en minkvirksomhed med opstart i 2020, vil det blot være disse tal, der indtastes, mens de ti historiske regnskabsår 2010-2019 ikke skal indtastes.

I oplysningsskemaet – og i nedenstående beskrivelser – vil omtalen af “2020”, “2019”, “2018”, “2017”, “2016”, ”2015”, ”2014”, ”2013”, ”2012”, ”2011” og “2010” basere sig på det ovenfor nævnte regnskabsår.

## Særligt om regnskabsgrundlag - årsregnskabsloven eller andet?

De erstatningsberettigede minkvirksomheder anvender forskelligt regnskabsgrundlag afhængigt af, om virksomheden er organiseret i selskabsform eller i personlig regi.

Virksomheder i selskabsform skal følge årsregnskabsloven, herunder årsregnskabslovens regler om klassifikation af omkostninger, mens personligt drevne virksomheder ikke har samme bindinger omkring opstillinger og i det hele taget udarbejdelse af årsregnskaber.

Indtastningen i oplysningsskemaets felter vedrørende resultatopgørelsen baserer sig på oplysningerne fra årsregnskabet aflagt efter årsregnskabsloven, hvis et sådant forefindes. Såfremt der ikke udarbejdes årsregnskab efter årsregnskabsloven, vil der normalt foreligge et andet driftsøkonomisk regnskab eller en udskrift fra bogføringen. Såfremt virksomheden heller ikke udarbejder driftsøkonomiske regnskaber eller andre regnskaber af tilsvarende karakter, og det af den årsag er umuligt eller meget vanskeligt at udlede sådanne tal direkte af bogføringen, vil det være acceptabelt at basere tallene på skatteregnskabet med de nødvendige justeringer.

I forhold til den konkrete opstilling i oplysningsskemaet, er opstillingen udarbejdet med udgangspunkt i landbocentrenes regnskabsmodel, da det forventes, at en stor del af avlerne anvender denne model. Opstillingen i oplysningsskemaet afviger derfor på visse områder fra årsregnskabslovens struktur.

Ved indtastning af oplysninger skal der foretages den bedst mulige opdeling af omkostningerne på erstatningsberettiget minkrelateret virksomhed, kompensationsberettiget ikke-minkrelateret virksomhed (§ 12) og ikke-erstatningsberettiget ikke-minkrelateret virksomhed baseret på relevante fordelingsnøgler, jf. beskrivelsen nedenfor i afsnit 4.3. Såfremt der allerede i bogføringen er benyttet relevante fordelingsnøgler benyttes disse, medmindre de strider mod ovenstående principper.

## Sondring mellem erstatningsberettiget minkrelateret virksomhed, kompensationsberettiget ikke-minkrelateret virksomhed (§ 12) og ikke-erstatningsberettiget ikke-minkrelateret virksomhed

Ved indtastning af oplysninger i oplysningsskemaet skal der sondres mellem erstatningsberettiget minkrelateret virksomhed, kompensationsberettiget ikke-minkrelateret virksomhed (§ 12) og ikke-erstatningsberettiget ikke-minkrelateret virksomhed.

Ved erstatningsberettiget minkrelateret virksomhed forstås regnskabsoplysninger til minkaktiviteter og minkspecifik accessorisk virksomhed. Anden aktivitet, dvs. ikke-minkrelateret virksomhed, der udføres inden for samme CVR-nummer (f.eks. i samme anpartsselskab), indgår som udgangspunkt ikke i erstatningsgrundlaget. Det indebærer, at f.eks. dyrkning af jord, øvrigt landbrug og lign. skal udskilles fra den minkrelaterede virksomhed.

Afholdte omkostninger og anvendelse af aktiver kan i nogle situationer have relation til både minkaktivitet og til ikke-minkrelaterede aktiviteter. I sådanne situationer skal der foretages opdeling baseret på de bedst mulige fordelingsnøgler. Denne opdeling skal dokumenteres, da den skal kunne vurderes af erstatnings- og taksationskommissionen.

Omkostningerne fordeles mellem erstatningsberettiget minkrelateret virksomhed, kompensationsberettiget ikke-minkrelateret virksomhed (§ 12) og ikke-erstatningsberettiget ikke-minkrelateret virksomhed på følgende måde (i det følgende benævnt “forretningsområde”):

1. Når det er muligt, henføres omkostningerne direkte til et forretningsområde
2. Fællesomkostninger, dvs. omkostninger, som ikke kan henføres direkte til et forretningsområde, fordeles således:
3. Fællesomkostninger fordeles så vidt muligt på grundlag af en direkte analyse af omkostningernes oprindelse.
4. Er det ikke muligt at foretage en direkte analyse, henføres fællesomkostningerne på grundlag af en indirekte sammenkædning med en anden omkostningskategori eller gruppe af omkostningskategorier, for hvilken der kan foretages en direkte henføring.
5. Kan der hverken findes en direkte eller indirekte metode til omkostningsfordeling, skal omkostningskategorierne fordeles på grundlag af en generel fordelingsnøgle, som beregnes ved at anvende forholdet mellem alle direkte eller indirekte henførte eller fordelte omkostninger vedrørende hvert enkelt forretningsområde.

## Vejledning til de enkelte felter i basisoplysninger

Det bemærkes, at alle poster i arket “Basisoplysninger” på nær kommentarfelter skal udfyldes. Er der felter, som står tomme, vil oplysningsskemaet blive returneret til avleren.

Det bemærkes ydermere, at såfremt avleren vedhæfter bilag, som understøtter oplysninger i oplysningsskemaet, bedes der anføres bilagsreferencer og -nr. i kommentarfeltet til højre for indtastningsfelterne.

|  |  |
| --- | --- |
| **Tekst** | **Vejledning** |
| **1) Generelle virksomhedsoplysninger (§ 2)** | |
| Angiv datoen for udfyldelse af dette skema | Dato angives som dd-mm-åååå. |
| Generel virksomhedsbeskrivelse | Beskriv virksomheden i sin helhed, herunder dens primære aktiviteter og indtægtskilder.  Beskriv også virksomhedens livsforløb i korte træk - hvordan har udviklingen været de seneste år i forhold til omsætning, overskud, kapacitet, antal medarbejdere og væsentlige investeringer.  Er ejerskabet skiftet de senere år, så beskriv dette, herunder hvilken betydning det har haft. |
| Virksomhedsnavn | Her angives virksomhedens navn ifølge CVR-registret. |
| Opstartsår for minkvirksomheden | Dvs. første regnskabsår, hvor virksomheden har holdt mink, uanset om virksomheden er omdannet til selskab undervejs eller fusioneret med anden virksomhed. Det indebærer, at såfremt virksomheden eksempelvis er startet i år 2000 og omdannet til et selskab i 2012, så angives år 2000 som startåret. |
| Udarbejdes der årsregnskab efter årsregnskabsloven? | Når der svares ja, så anvendes dette typisk som grundlag i besvarelsen.  Udarbejdes ikke årsregnskab, skal en del af de krævede oplysninger udledes af bogføringen og eventuelt bearbejdes nærmere. Alternativt vil det være muligt at benytte skatteregnskabet. |
| Hvis nej - angiv virksomhedens regnskabsgrundlag | Såfremt der ikke udarbejdes årsregnskab efter årsregnskabsloven, jf. foregående spørgsmål, vil der normalt foreligge et andet driftsøkonomisk regnskab eller en udskrift fra bogføringen. Såfremt virksomheden heller ikke udarbejder driftsøkonomiske regnskaber, jf. ovenstående spørgsmål, eller andre regnskaber af tilsvarende karakter, og det af den årsag er umuligt eller meget vanskeligt at udlede sådanne tal direkte af bogføringen, vil det være acceptabelt at basere tallene på skatteregnskabet med de nødvendige justeringer. |
| Er det anvendte regnskab forsynet med en revisorerklæring? | Her anføres – for hvert af regnskabsårene for 2016 til 2020 – om det regnskab, der anvendes som grundlag for oplysningsskemaet, indeholder en revisorerklæring om revision, udvidet gennemgang, review, assistance eller ingen erklæring.  Såfremt virksomheden vælger at udfylde tal for regnskabsårene 2010-2015, skal oplysninger vedr. disse år ligeledes anføres. De relevante rækker vises/skjules ved at klikke på +/- til venstre for rækkenumrene. |
| Angiv datoen for regnskabsårets afslutning | Her angives datoen for regnskabsårets afslutning, f.eks. 31. december. Dato angives som dd-mm-åååå.  I sjældne tilfælde kan senest aflagte årsregnskab overstige en periode på 12 måneder, f.eks. i forbindelse med opstart af selskab. Ved omlægning af regnskabsår kan der også være tilfælde, hvor seneste regnskabsår udgør mindre end 12 måneder. Afviger seneste regnskab fra det valgte regnskabsår (hvis seneste regnskabsår er længere eller kortere end 12 måneder), skal det beskrives som en del af den generelle virksomhedsbeskrivelse ovenfor.  Se i øvrigt vejledningen ovenfor vedrørende valg af regnskab, der skal ligge til grund for indtastningen af regnskabstal. |
| Selskabsform | Her oplyses, om virksomheden er drevet i ApS, A/S, enkeltmandsvirksomhed, I/S-form, P/S, K/S eller anden form.  Er der tale om en virksomhed, der drives af flere i personligt regi, angives “I/S” for interessentskab. |
| CVR-nr. | Her anføres virksomhedens CVR-nr. |
| CHR-nr. | Angiv CHR-nr. på de enkelte besætninger, som er omfattet af det oplyste CVR-nr. Hvis der er behov for at indtaste flere end fem CHR-nr., kan arket foldes ud, så der vises flere indtastningsceller via “+” i venstre side af regnearket.  CHR er Fødevareministeriets Centrale HusdyrbrugsRegister, hvor alle besætninger skal være registreret. Formålet med at indtaste CHR-nr. er at skabe et overblik over antal besætninger. |
| Matrikel-nr. | Angiv matrikel-nr. på minkvirksomhedens besætninger uanset om disse står på egen eller fremmed grund. Der skal kun indtastes ét matrikel-nr. pr. linje. Såfremt det enkelte CHR-nr. omfatter flere matrikel-nr. indtastes flere linjer, dvs. CHR-nr. indtastes flere gange.  Formålet med at indtaste matrikel-nr. er at skabe et overblik over den geografiske placering af aktiver og finder f.eks. anvendelse ved klassifikationen i Anlægskartoteket. |
| Angiv om farm er ejet eller lejet | Her angives ud fra listen, om den pågældende farm er ejet eller lejet. |
| Hvis lejet angiv CVR nr. for udlejer | Såfremt der er valgt ”Lejet” i foregående celle, skal der her angives et CVR-nr. for udlejer. |
| Adresse | Angiv adresse på de enkelte besætninger. |

|  |  |
| --- | --- |
| **Tekst** | **Vejledning** |
| **2) Ikke-økonomiske oplysninger for 2020** | |
| ***PELSINDEKS*** | |
| Det af Dansk Pelsdyravlerforening a.m.b.a. udarbejdede pelsindeks for auktioner i 2017-2019 for minkvirksomheden | Dette indeks efterspørges alene til minkvirksomhedens eget formål, så der kan foretages en indikativ beregning af erstatningen. Erstatnings- og taksationskommissionen indhenter pelsindekset fra Fødevarestyrelsen. Indekset angives i procent med tre decimaler, dvs. indeks et hundrede og fem indtastes som 105,000%. Hvis der for en minkvirksomhed ikke foreligger et pelsindeks, skal minkvirksomheden hvis muligt indsende oplysninger og dokumentation for virksomhedens afregningspriser for minkskind realiseret ved auktioner i 2017-2019. |
| Evt. anmodning om korrektion af det af Dansk Pelsdyravlerforening a.m.b.a. udarbejdede pelsindeks | I det omfang minkvirksomheden vil gøre gældende, at pelsindekset ikke er retvisende for kvaliteten af minkvirksomhedens minkskind i perioden 2021-2029, kan virksomheden indtaste en eventuel korrektion, såfremt minkvirksomheden kan dokumentere, at det nævnte pelsindeks afviger væsentligt i forhold til skindkvaliteten af de mink, som virksomheden forventes at ville have produceret i perioden 1. januar 2021 til 31. december 2029. Ændringen til det opgjorte pelsindeks i procentpoint indtastes. Såfremt indekset f.eks. ønskes reguleret fra 102,000% til 104,000%, indtastes således 2,000%. |
| Evt. korrigeret pelsindeks | *Beregnes automatisk.* |
| ***ANTAL BURPLADSER I MINKHALLER*** | |
| Samlet bur- og staldkapacitet målt på antal burpladser i 2020 | Her indtastes minkvirksomhedens samlede bur- og staldkapacitet baseret på antal burpladser opsat i minkhaller, der var på farmene umiddelbart forud for nedslagningen af mink i 2020. Burpladser angives her som de fysiske burpladser i minkhallerne, uanset om der var miljøgodkendelse til at bringe dem i anvendelse. Bure, som opbevares i reserve, skal ikke tælles med. |
| Samlet antal burpladser i 2020 udnyttet af andre (f.eks. udleje af staldkapacitet) | Her indtastes det antal burpladser, der blev benyttet af andre, dvs. ikke til minkvirksomhedens egenproduktion, umiddelbart forud for nedslagningen af mink i 2020. |
| Samlet ikke-udnyttet kapacitet målt på antal burpladser i 2020 (efter korrektioner) | *Beregnes automatisk.* |
| Kontrol af at det totale antal burpladser stemmer med burpladserne i anlægskartoteket | Her foretages kontrol af om den oplyste bur- og staldkapacitet målt på antal burpladser i 2020 stemmer overens med det i "Anlægskartotek" indtastede antal burpladser. Hvis feltet er rødt, er der for få bure indtastet i anlægskartoteket. Hvis feltet er gult, er der indtastet bure svarende til flere burpladser i anlægskartoteket, og det bør vurderes, om dette er en fejl i indtastningen eller skyldes ekstra reservekapacitet. |
| ***KAPACITET – MILJØTILLADELSE*** | |
| Tilladt produktion, jf. gældende miljøtilladelse(r) i 2020 | Enten indtastes antal årstæver eller antal kvadratmeter, jf. gældende miljøtilladelser den 4. november 2020 på de besætninger, hvor minkvirksomheden havde mink. Den samlede kapacitet i virksomheden indtastes her, jf. dog feltet nedenfor, hvis miljøtilladelserne er baseret på forskellige opgørelsesmetoder (hhv. årstæver og kvadratmeter).  De enkelte miljøgodkendelser bedes anført i bemærkningsfeltet ved flere farme og skal medsendes sammen med oplysningsskemaet. |
| Evt. yderligere tilladt produktion jf. gældende miljøtilladelse(r) i 2020 | Såfremt minkvirksomheden havde mink på flere besætninger den 4. november 2020, som er opgjort på hhv. antal årstæver og antal kvadratmeter, anvendes dette felt til at angive de miljøtilladelser, som er opgjort på anden vis end i feltet ovenfor.  De enkelte miljøgodkendelser bedes anført i bemærkningsfeltet ved flere farme og skal medsendes sammen med oplysningsskemaet. |
| Årstal for udstedelse af gældende miljøtilladelse(r) i 2020 | Her indtastes årstallet for, hvornår de pr. 4. november 2020 gældende miljøtilladelser blev udstedt. Hvis minkvirksomheden har mere end én miljøtilladelse, skal der i kommentarfeltet anføres årstallene for ikrafttrædelse af de forskellige miljøtilladelser, samt omfang og enhed for disse miljøtilladelser.  De enkelte miljøgodkendelser bedes anført i bemærkningsfeltet ved flere farme og skal medsendes sammen med oplysningsskemaet. |
| Tilladt produktion jf. gældende miljøtilladelse(r) i 2020 målt på antal årstæver | *Beregnes automatisk.* |

|  |  |
| --- | --- |
| **Tekst** | **Vejledning** |
| **3) Oplysninger vedrørende personaleomkostninger i 2018 og 2019** | |
| *Du bedes nu gå til fanen "Arbejdstimer og timeløn", hvor særlige oplysninger om medarbejdere, ejer(e) og medarbejdende ægtefælle(r) skal specificeres. Der er angivet et link, som vil føre til direkte til denne fane.* | |

|  |  |  |
| --- | --- | --- |
| **Tekst** | | **Vejledning** |
| **4) Anlægskartotek og rettighedshavere** | | |
| I første del af sektionen skal der angives om minkspecifikke aktiver er 100% ejet, samt hvorvidt der er rettighedshavere, som har pant eller andre rettigheder i minkvirksomheden eller til minkvirksomhedens aktiver. Formålet med dette er at mindske behovet for indtastninger i de enkelte ark. | | |
| Her angives, hvorvidt alle minkspecifikke anlægsaktiver er 100% ejet af minkvirksomheden | Du skal vælge ”ja”, når:   * Alle aktiver er 100% ejet af minkvirksomheden og ingen aktiver er dermed lejet, leaset eller købt med ejendomsforbehold. * Virksomheden har kun aktiver, som er ejet af minkvirksomheden, og aktiver, som er lejet, leaset eller købt med ejendomsforbehold den 4. november 2020, og som minkvirksomheden senest ved accepten af de vilkår, som er indeholdt i forlig eller afgørelse om erstatning og kompensation, har overtaget den fulde ejendomsret over.   Du skal vælge ”nej”, når:   * Virksomheden har aktiver, som er lejet, leaset eller købt med ejendomsforbehold den 4. november 2020, og som minkvirksomheden senest ved accepten af de vilkår, som er indeholdt i forlig eller afgørelse om erstatning og kompensation, ikke har overtaget den fulde ejendomsret over. | |
| *Du bedes nu gå til fanen "Anlægskartotek", hvor samtlige minkspecifikke anlægsaktiver skal specificeres. Der er angivet et link, som vil føre direkte til denne fane.* | | |
| Her angives, hvorvidt minkvirksomheden har rettighedshavere med rettigheder over minkspecifikke aktiver eller rettigheder i minkvirksomheden | I det omfang, der er rettighedshavere, som har pant eller andre rettigheder i virksomheden eller i de minkspecifikke aktiver, skal fanen "Rettighedshavere" anvendes til at oplyse om, hvilke rettigheder tredjemand har til de enkelte aktiver. Hvis minkvirksomheden ingen rettighedshavere har, vælges "Nej", og fanen "Rettighedshavere" skal derfor ikke udfyldes. | |
| *Hvis du har valgt ”Ja” i ovenstående felt, bedes du gå til fanen 'Rettighedshavere', hvor du for hvert aktiv, hvor det er relevant, skal specificere eventuelle rettighedshavere inkl. prioritetsstilling. Der er angivet et link, som vil føre direkte til denne fane.*  *Hvis du har valgt ”Nej” har minkvirksomheden ingen rettighedshavere, og fanen 'Rettighedshavere' skal derfor ikke udfyldes.* | | |

|  |  |  |
| --- | --- | --- |
| **Tekst** | **Vejledning** | |
| **5) Oplysninger vedrørende indtjening fra erstatningsberettiget virksomhed** | | |
| Der skal her oplyses om indtjening fra erstatningsberettiget virksomhed i perioden fra 1. januar 2021 til det tidspunkt, hvor virksomheden modtager erstatning, og aktiverne overtages af staten. Der kan f.eks. være tale om udlejning af lader og materiel, som hidtil har været benyttet i minkvirksomheden. Øvrig virksomhed, f.eks. øvrigt landbrug, der ikke er erstatningsberettiget, holdes udenfor.  Baggrunden er, at for minkvirksomheder, der modtager erstatning efter de principper, der gælder for opgørelse af ekspropriationserstatning, jf. bekendtgørelsens § 11, omfatter erstatningen en samlet vurdering af værdien minkvirksomheden jf. § 3, stk. 2. For minkvirksomheder, der modtager erstatning opgjort efter principperne for ekspropriationserstatning, skal indtjening fra leje hidrørende fra eksempelvis videreførelse af en minkspecifik accessorisk virksomhed, modregnes i erstatningen. For eksempel skal indtjening fra udlejning af lader og materiel, som hidtil har været benyttet i minkvirksomheden, modregnes. Salg af virksomhedens varelager af minkskind og skind fra mink, der er pelset efter den 1. januar 2021, skal ikke angives her.  Datoen for opgørelsen af indtjeningen angives.  Relevant dokumentation for evt. indtjening skal vedlægges.  Indtjeningen modregnes i den udbetalte erstatning. | | |
| **Tekst** | **Vejledning** |
| **6) Ansøgning om kompensation jf. nedlukningsbekendtgørelsens § 12** | |
| Her angives, om virksomheden ansøger om kompensation for anden virksomhed, som ikke kan omstilles eller videreføres efter nedlukningsbekendtgørelsens § 12.  Der skal angives "Ja", hvis virksomheden ansøger om kompensation og "Nej", hvis den ikke gør. Såfremt der angives "Ja", skal der i kommentarfeltet beskrives virksomhedens art samt redegøres for, hvorfor virksomheden ikke på rimelig måde kan omstilles eller videreføres som selvstændig virksomhed, som følge af den permanente nedlukning af den minkrelaterede virksomhed. | |

|  |  |
| --- | --- |
| **Tekst** | **Vejledning** |
| **7) Øvrige kommentarer** | |
| Her kan anføres de eventuelle ekstra oplysninger, som minkvirksomheden finder relevante – og som ikke kommer til udtryk ved udfyldelse af skemaet.  Ét af de forhold, der kan være relevante at kommentere på, er hvis man som minkavler har særlige rettigheder i form af patenter, varemærker og udviklingsprojekter, uanset om de er indregnet som aktiver i balancen. I så fald kan det være hensigtsmæssigt at give yderligere oplysninger her. | |

# Udfyldelse af resultatopgørelse og balance

## Generelt om fanen

Denne fane omfatter en indtastning af en lang række indtægts- og omkostningsposter 11 år tilbage fra 2010 til 2020. Dette gælder endvidere for balanceposterne.

De historiske 11 års tal angives på baggrund af de realiserede tal og vil normalt kunne udledes af bogføring og regnskaber. Som udgangspunkt skal man kun indtaste tal for de sidste 5 år dvs. perioden 2016 til 2020. Det er valgfrit, om man ønsker at udfylde tal for regnskabsårene 2010-2015, der er medtaget for at give mulighed for en indtastning for de virksomheder, som vurderer, at dette er nødvendigt for at give et billede af virksomhedens historiske performance.

Såfremt der ikke har været produktion i ét eller flere af årene, vil de historiske regnskabstal blot indgå med ”0” eller med de beskedne omkostninger, der har været afholdt.

Såfremt virksomheden ikke udarbejder driftsøkonomiske regnskaber eller andre regnskaber af tilsvarende karakter, og det af den årsag er umuligt eller meget vanskeligt at udlede sådanne tal direkte af bogføringen, vil det være acceptabelt at basere tallene på skatteregnskabet med de nødvendige justeringer.

Bemærk, at "+" ikonet i venstre side skal foldes ud for at åbne sektion 2 og 3 samt "+" ikonet øverst skal bruges til at folde inputfelter for regnskabsårene 2010-2015 ud.

Indholdet i arket “Resultatopgørelse og balance” er inddelt i følgende sektioner:

1. Erstatningsberettiget virksomhed (minkrelateret virksomhed)
2. Kompensationsberettiget ikke-minkrelateret virksomhed (§ 12)
3. Ikke-erstatningsberettiget virksomhed (ikke-minkrelateret virksomhed)
4. Den samlede virksomhed
5. Forklaring af forskelle i opgørelsen af omsætning, EBITDA, EBIT, aktiver og/eller egenkapital jf. årsregnskabet
6. Beskriv, hvis der er foretaget fordelinger af indtægter og omkostninger ovenfor, som ikke findes i den interne bogføring – og hvis der er, så beskriv, hvordan det er sket
7. Øvrige kommentarer

## Vejledning til de enkelte felter i resultatopgørelse og balance

|  |  |
| --- | --- |
| **Tekst** | **Vejledning** |
| **1) Erstatningsberettiget virksomhed (minkrelateret virksomhed)** | |
| I afsnittet oplyses virksomhedens resultater, balance og øvrige økonomiske oplysninger for erstatningsberettiget virksomhed. Al øvrig virksomhed og dertilhørende indtægter og omkostninger angives som enten kompensationsberettiget ikke-minkrelateret virksomhed (§ 12) eller ikke-erstatningsberettiget ikke-minkrelateret virksomhed (indarbejdes i forlængelse af den erstatningsberettigede virksomhed). Oplysninger om hhv. erstatningsberettiget minkrelateret virksomhed, kompensationsberettiget ikke-minkrelateret virksomhed (§ 12) og ikke-erstatningsberettiget ikke-minkrelateret virksomhed skal tilsammen dække al aktivitet i virksomheden.  Det bemærkes, at visse af balanceposterne, f.eks. rentebærende gældsposter og egenkapital, kan være vanskelige at fordele mellem erstatningsberettiget minkrelateret virksomhed, kompensationsberettiget ikke-minkrelateret virksomhed (§ 12) og ikke-erstatningsberettiget ikke-minkrelateret virksomhed. I forhold til opgørelsen af erstatningen, er det vigtige dog, at anlægsaktiver og arbejdskapitalposter fordeles korrekt, mens fordelingen af f.eks. rentebærende gældsposter og egenkapital ikke er af betydning. For sidstnævnte poster er det imidlertid vigtigt, at totalen fordelt på de tre aktivitetsarter stemmer med det udarbejdede årsregnskab.  Der er ud for hver inputrække indsat et inputfelt, hvor eventuelle kommentarer kan udfyldes, såfremt der er behov for dette. | |
| ***RESULTATOPGØRELSE*** | |
| **Omsætning – produktion af minkskind (inkl. beholdningsændringer)** | |
| Antal solgte skind | Her indtastes antal solgte skind. |
| Gennemsnitlig pris pr. solgte skind | Her indtastes den gennemsnitlige pris pr. solgte skind. |
| Omsætning, salg af skind | *Beregnes automatisk.* |
| Ændringer i lagre af færdigvarer og varer under fremstilling | Denne post vil ofte ikke være relevant.  Hvis der i omsætningen, som den fremgår af årsrapporten, er indregnet beløb som følge af ændringer i lagre af færdigvarer og varer under fremstilling, skal dette anføres her.  Ændringer i lagre af færdigvarer og varer under fremstilling, som har *øget* omsætningen i årsregnskabet, indtastes med *positivt* fortegn, mens ændringer, som omvendt har *mindsket* omsætningen i årsregnskabet, indtastes med *negativt* fortegn. Kommentarfeltet bedes udfyldt med forklarende bemærkninger. |
| **Omsætning - mink-accessorisk virksomhed** | |
| Antal solgte levende dyr | Her indtastes antal solgte levende dyr. |
| Gennemsnitlig pris pr. solgte levende dyr | Her indtastes den gennemsnitlige pris pr. solgte levende dyr. |
| Omsætning, salg af levende dyr | *Beregnes automatisk.* |
| Omsætning, pelsning for tredjemand | Her indtastes omsætning fra pelsning for tredjemand. |
| Omsætning, pasningsaftaler | Her indtastes omsætning fra pasningsaftaler. |
| Omsætning, udlejning af ledig bur- og staldkapacitet | Her indtastes omsætning fra udlejning af ledig bur- og staldkapacitet. |
| Omsætning, øvrig minkspecifik accessorisk virksomhed | Her indtastes omsætning fra øvrig minkspecifik accessorisk virksomhed. I kommentarfeltet til højre skal omsætningsarten defineres. |
| Omsætning, mink-accessorisk virksomhed | *Beregnes automatisk.* |
| **Anden indtjening** | |
| Kapitalfond KF | Her indtastes indtægter fra kapitalfond KF. |
| Udlodning minkfodercentral | Her indtastes indtægter fra udlodning minkfodercentral. |
| Øvrige - minkrelateret | Her indtastes øvrige minkrelaterede indtægter. |
| Andre driftsindtægter (vedr. mink) | *Beregnes automatisk.*  Her oplyses andre driftsindtægter, jf. årsregnskabsloven – f.eks. avance ved salg af anlægsaktiver. |
| Omsætning inkl. øvrige former for indtægter og andre driftsindtægter | *Beregnes automatisk.* |
| Heraf indregnede driftsomkostninger | Hvis der i omsætningen, som den fremgår af årsrapporten, er indregnet driftsomkostninger, som har mindsket omsætningen i årsregnskabet, skal disse indtastes her med positivt fortegn. Dette kan f.eks. være salgsomkostninger til KF som er modregnet i omsætningen i stedet for at fremgå som en driftsomkostning under eksterne omkostninger. Kommentarfeltet bedes udfyldt med forklarende bemærkninger. |
| **Omkostninger** | |
| Direkte omkostninger i alt (foder, pelsning, dyrlæge, salgsomk. KF, etc.) | Her oplyses omkostninger til minkfoder, pelsning, dyrlæge og vaccine, salgsomkostninger KF samt øvrige direkte omkostninger. |
| Andre eksterne omkostninger i alt (ekskl. personaleomkostninger) | Her oplyses andre eksterne omkostninger f.eks. energiomkostninger, vedligeholdelse, investeringer over driften, lejet arbejdskraft, ejendomsskat og forsikring, driftsøkonomisk rådgivning, regnskabshonorar, kontorhold, kursusudgifter, kontingenter og faglitteratur, lønadministration, erhvervsandel af bilomkostninger og øvrige eksterne omkostninger. |
| ***Specifikation af personaleomkostninger:*** | |
| Personaleomkostninger indeholder nedenstående poster, men bemærk at afledte omkostninger som kilometergodtgørelse, uddannelse mv. skal indregnes som andre eksterne omkostninger.  Personaleomkostningerne indeholder ikke omkostninger til personer, der er kontraktansat eller lejet i en periode. Omkostninger til sådanne personer skal i stedet medtages i posten andre eksterne omkostninger. | |
| a) Lønninger inkl. feriepenge, pension og sociale bidrag til pasning og avl af mink. | Her indgår løn til ejer og medarbejdere til gennemførsel af produktionen inkl. feriepenge, pension (medarbejder og arbejdsgivers andel til medarbejderens pensionsordninger herunder ATP-bidrag) og sociale bidrag til pasning af mink. Posten omfatter AM-bidragsgrundlag (dvs. A- og B-indkomst, AM-bidrag samt fratrædelsesgodtgørelser, jubilæumsgratialer og heri er indregnet beskattede feriepenge mv.). Endvidere indgår feriepengeregulering og bestyrelseshonorar samt reguleringen af skyldig løn. Som en del sociale bidrag indgår bidrag til arbejdsskade- og andre former for syge- og ulykkesforsikringer samt bidrag til AER, barselsfond. |
| b) Øvrige lønninger inkl. feriepenge, pension og sociale bidrag (administration, ledelse, etc.) | Her indgår de samme omkostninger som posten ovenfor, men her vedrører omkostningerne administration, ledelse etc. |
| c) Andre personaleomkostninger | Her indgår andre personaleomkostninger, som ikke er inkluderet i a) og b), herunder arbejdstøj og personalevelfærd (kantine, julefrokost, julegaver m.v.). |
| Personaleomkostninger | *Beregnes automatisk.*  Feltet summerer de forskellige omkostninger, der henføres hertil. |
| ***Driftsresultatfør afskrivninger, renter, og skat (EBITDA)***  *Beregnes automatisk.* | |
| Af- og nedskrivninger af materielle anlægsaktiver | Årets af- og nedskrivninger af materielle aktiver. |
| Af- og nedskrivninger af immaterielle anlægsaktiver | Årets af- og nedskrivninger af immaterielle aktiver. |
| ***Driftsresultatfør renter og skat (EBIT)***  *Beregnes automatisk.* | |

|  |  |
| --- | --- |
| ***BALANCE*** | |
| Goodwill (dvs. erhvervet goodwill) | Her anføres den bogførte værdi af erhvervet goodwill. |
| Øvrige immaterielle aktiver | Her anføres den bogførte værdi af øvrige immaterielle aktiver. |
| Immaterielle anlægsaktiver i alt | *Beregnes automatisk.* |
| Minkhaller, bure, driftsmateriel og kørende materiel | Her anføres den bogførte værdi af minkhaller, bure, driftsmateriel og kørende materiel. |
| Avlsbesætning | Her anføres den bogførte værdi af avlsbesætning. |
| Øvrige anlægsaktiver | Her anføres den bogførte værdi af øvrige anlægsaktiver. |
| Materielle anlægsaktiver under opførelse | Her anføres den bogførte værdi af materielle anlægsaktiver under opførelse. |
| Materielle anlægsaktiver i alt | *Beregnes automatisk.* |
| Kapitalandele i tilknyttede virksomheder | Fold arket ud via “+” i venstre side af regnearket for at udfylde. |
| Kapitalandele i associerede virksomheder | Fold arket ud via “+” i venstre side af regnearket for at udfylde. |
| Andre kapitalandele og udlån | Fold arket ud via “+” i venstre side af regnearket for at udfylde. |
| Finansielle anlægsaktiver i alt | *Beregnes automatisk.* |
| Anlægsaktiver i alt | *Beregnes automatisk.* |
| Varebeholdninger | Her anføres den bogførte værdi af varebeholdninger. |
| Tilgodehavender fra salg | Her anføres den bogførte værdi af tilgodehavender fra salg. |
| Tilgodehavender hos tilknyttede virksomheder | Her anføres den bogførte værdi af tilgodehavender hos tilknyttede virksomheder.  Fold arket ud via “+” i venstre side af regnearket for at udfylde. |
| Tilgodehavender hos kapitalinteresser mv. | Her anføres den bogførte værdi af tilgodehavender hos kapitalinteresser mv.  Fold arket ud via “+” i venstre side af regnearket for at udfylde. |
| Udskudt skatteaktiv | Dette omfatter situationer, hvor de midlertidige afvigelser af de skattemæssige værdier er højere end de regnskabsmæssige værdier og fremførte underskud, som det er sandsynligt, at virksomheden kan udnytte. Erstatnings- og taksationskommissionen skal foretage en vurdering af, hvorvidt virksomhedens vurdering af værdien af et eventuelt skatteaktiv er rimelig, herunder i hvilken udstrækning det forventes at kunne udnyttes baseret på de udsigter, som virksomheden stod overfor. |
| Tilgodehavende skat | Dette omfatter situationer, hvor selskabet har betalt for meget i aconto skat. |
| Andre tilgodehavender | Her anføres den bogførte værdi af andre tilgodehavender. |
| Tilgodehavender hos virksomhedsdeltagere og ledelse | Her anføres den bogførte værdi af tilgodehavender hos virksomhedsdeltagere (dvs. ejere) og ledelse. |
| Periodeafgrænsningsposter | Her anføres den bogførte værdi af periodeafgrænsningsposterne (dvs. den del, der indgår som aktiver i regnskabet) |
| Tilgodehavender i alt | *Beregnes automatisk.* |
| Værdipapirer og kapitalandele (som omsætningsaktiver) | Her anføres den bogførte værdi af værdipapirer og kapitalandele. |
| Likvide beholdninger | Her anføres den bogførte værdi af likvide beholdninger (kontanter og indestående i penge-institutter). |
| Omsætningsaktiver i alt | *Beregnes automatisk.* |
| Aktiver i alt | *Beregnes automatisk.* |
| Egenkapital i alt | *Beregnes automatisk på baggrund af indtastning i øvrige felter.* |
| Hensættelser til udskudt skat | Her anføres den bogførte værdi af hensættelser til udskudt skat. |
| Andre hensættelser | Her kan f.eks. være tale om en retssag eller miljøsager. |
| Langfristet gæld i alt | Her anføres den bogførte værdi af langfristet gæld. |
| ***Kortfristet gæld:*** | |
| Kortfristet del af langfristet gæld | Her anføres den bogførte værdi af den kortfristede del af den langfristede gæld. |
| Bankgæld | Det vil typisk være kassekreditten og andre banklån. |
| Forudbetaling fra kunder | Her anføres den bogførte værdi af forudbetalinger fra kunder. |
| Leverandørgæld | Her anføres den bogførte værdi af leverandørgæld. |
| Gæld til tilknyttede virksomheder | Her anføres den bogførte værdi af gæld til tilknyttede virksomheder.  Tilknyttede virksomheder anses som en virksomheds dattervirksomheder, dens modervirksomheder og modervirksomhedernes eventuelle andre dattervirksomheder.  Fold arket ud via “+” i venstre side af regnearket for at udfylde. |
| Gæld til kapitalinteresser | Her anføres den bogførte værdi af kapitalinteresser.  Fold arket ud via “+” i venstre side af regnearket for at udfylde. |
| Skyldig skat | Her anføres den bogførte værdi af skyldig selskabsskat. |
| Periodeafgrænsningsposter | Her anføres den bogførte værdi af periodeafgrænsningsposter (dvs. den del, som indgår som gæld i regnskabet) |
| Anden gæld | Her anføres den bogførte værdi af anden gæld. |
| Kortfristet gæld i alt | *Beregnes automatisk.* |
| Gæld i alt | *Beregnes automatisk.* |
| Passiver i alt | *Beregnes automatisk.* |
| ***ØVRIGE OPLYSNINGER*** | |
| Årets investeringer i materielle anlægsaktiver | Dette beløb omfatter den tilgang, der er sket på materielle anlægsaktiver. Derved holdes almindelige vedligeholdelsesomkostninger uden for dette tal. |
| Årets investeringer i immaterielle anlægsaktiver | Oplysninger vedrørende immaterielle anlægsaktiver efterspørges alene for at opnå et fuldstændigt billede af virksomhedens økonomi. |

|  |  |
| --- | --- |
| **Tekst** | **Vejledning** |
| **2) Kompensationsberettiget ikke-minkrelateret virksomhed (§ 12)** | |
| I afsnittet oplyses virksomhedens resultater, balance og øvrige økonomiske oplysninger for kompensationsberettiget ikke-minkrelateret virksomhed (§ 12).  Indtastningsfelterne for resultatopgørelsen af kompensationsberettiget ikke-minkrelateret virksomhed (§ 12) svarer til felterne i afsnittet for erstatningsberettiget minkrelateret virksomhed, hvorfor ovenstående informationer kan anvendes som vejledning til indtastningen. Der er dog følgende forskelle:   * I indtastningsfelterne med omsætning skal der ikke for kompensationsberettiget ikke-minkrelateret virksomhed (§ 12) skelnes mellem forskellige omsætningstyper. Der skal dog evt. specificeres ændringer i lagre af færdigvarer og varer under fremstilling samt indregnede driftsomkostninger. Hvis der i omsætningen, som den fremgår af årsrapporten, er indregnet ændringer i lagre af færdigvarer og varer under fremstilling, som har *øget* omsætningen i årsregnskabet, indtastes disse med *negativt* fortegn, mens ændringer, som omvendt har *mindsket* omsætningen i årsregnskabet, indtastes med *positivt* fortegn. Bemærk, at fortegnene er omvendt i forhold til indtastningen vedrørende ændringer i lagre af færdigvarer og varer under fremstilling for den erstatningsberettigede minkrelaterede virksomhed. Årsagen til dette er, at man her foretager korrektioner til årsregnskabet. Hvis der i omsætningen, som den fremgår af årsrapporten, er indregnet driftsomkostninger, som har mindsket omsætningen i årsregnskabet, skal disse indtastes under indregnede driftsomkostninger med positivt fortegn. * I indtastningsfelterne med direkte omkostninger inkluderes der for kompensationsberettiget ikke-minkrelateret virksomhed (§ 12) vareforbrug og øvrige direkte produktionsomkostninger.   Fold arket ud via “+” i venstre side af regnearket for at udfylde. | |

|  |  |
| --- | --- |
| **Tekst** | **Vejledning** |
| **3) Ikke-erstatningsberettiget virksomhed (ikke-minkrelateret virksomhed)** | |
| I afsnittet oplyses virksomhedens resultater, balance og øvrige økonomiske oplysninger for ikke-erstatningsberettiget ikke-minkrelateret virksomhed.  Indtastningsfelterne for resultatopgørelsen af ikke-erstatningsberettiget ikke-minkrelateret virksomhed svarer til felterne i afsnittet for erstatningsberettiget minkrelateret virksomhed, hvorfor ovenstående informationer kan anvendes som vejledning til indtastningen. Der er dog følgende forskelle:   * I indtastningsfelterne med omsætning skal der ikke for ikke-erstatningsberettiget virksomhed skelnes mellem forskellige omsætningstyper. Der skal dog evt. - ligesom for kompensationsberettiget ikke-minkrelateret virksomhed -specificeres ændringer i lagre af færdigvarer og varer under fremstilling samt indregnede driftsomkostninger. Hvis der i omsætningen, som den fremgår af årsrapporten, er indregnet ændringer i lagre af færdigvarer og varer under fremstilling, som har *øget* omsætningen i årsregnskabet, indtastes disse med *negativt* fortegn, mens ændringer, som omvendt har *mindsket* omsætningen i årsregnskabet, indtastes med *positivt* fortegn. Hvis der i omsætningen, som den fremgår af årsrapporten, er indregnet driftsomkostninger, som har mindsket omsætningen i årsregnskabet, skal disse indtastes under indregnede driftsomkostninger med positivt fortegn. * I indtastningsfelterne med direkte omkostninger inkluderes der for ikke-erstatningsberettiget virksomhed vareforbrug og øvrige direkte produktionsomkostninger.   Fold arket ud via “+” i venstre side af regnearket for at udfylde. | |

|  |  |
| --- | --- |
| **Tekst** | **Vejledning** |
| **4) Den samlede virksomhed** | |
| Afsnittet angiver økonomiske oplysninger for den samlede virksomhed. I afsnittet sammensættes de økonomiske oplysninger indtastet ovenfor for erstatningsberettiget minkrelateret virksomhed, kompensationsberettiget ikke-minkrelateret virksomhed (§ 12) og ikke-erstatningsberettiget ikke-minkrelateret virksomhed automatisk. Størstedelen af afsnittets felter beregnes derfor automatisk.  Dog indtastes virksomhedens omsætning, samlede indtjening før renter, afskrivninger og skat (EBITDA), virksomhedens indtjening før renter og skat (EBIT), aktiver og egenkapital, som aflæst på årsregnskabet. Indtastningen foretages af kontrolhensyn, og en eventuel forskel mellem det beregnede og den aflæste omsætning, EBIT og/eller EBITDA redegøres for i sektion 5.  Desuden indtastes virksomhedens egenkapital og aktiver i alt. Indtastningen foretages ligeledes af kontrolhensyn, og en eventuel forskel mellem beregnede og aflæste egenkapital og/eller aktiver redegøres for i sektion 5. | |

|  |  |
| --- | --- |
| **Tekst** | **Vejledning** |
| **5) Forklaring af forskelle i opgørelsen af omsætning, EBITDA, EBIT, aktiver og/eller egenkapital jf. årsregnskabet** | |
| Såfremt omsætning, EBITDA, EBIT, aktiver og/eller egenkapital, der kan aflæses af årsregnskabet, ikke stemmer med det beregnede, betyder det, at der mangler at blive indtastet tal i de foranstående oplysninger, eller at de indtastede tal er indtastet forkerte. Hvis forskellen kan henføres til rettelse af fejl i årsregnskabet, skal det forklares, og dokumentation herfor skal vedlægges. Tilsvarende er gældende for forskelle i opgørelsen af aktiver og egenkapital. | |

|  |  |
| --- | --- |
| **Tekst** | **Vejledning** |
| **6) Beskriv, hvis der er foretaget fordelinger af indtægter og omkostninger ovenfor, som ikke findes i den interne bogføring - og hvis der er, så beskriv hvordan det er sket** | |
| Formålet med disse oplysninger er at bibringe erstatnings- og taksationskommissionen viden om, i hvilken udstrækning fordelingen mellem kompensationsberettiget hhv. ikke-erstatningsberettiget virksomhed er baseret på væsentlige skøn. Det vil her være nødvendigt at omtale de væsentligste skøn, i den udstrækning oplysningerne ikke kan aflæses direkte i bogføringen. | |

|  |  |
| --- | --- |
| **Tekst** | **Vejledning** |
| **7) Øvrige kommentarer** | |
| Her kan anføres de eventuelle ekstra oplysninger, som virksomheden finder relevante – og som ikke kommer til udtryk ved udfyldelse af skemaet.  Ét af de forhold, der kan være relevante at kommentere på, er, hvis man som virksomhed har særlige rettigheder i form af patenter, varemærker og udviklingsprojekter, der er indregnet som aktiver i balancen. I så fald kan det være hensigtsmæssigt at give yderligere oplysninger her.  Såfremt 2019 og/eller 2020-regnskabsåret er påvirket af enkeltstående positive eller negative forhold (ud over covid-19/nedlukning), er det desuden påkrævet at oplyse herom. | |

# Udfyldelse af arbejdstimer og timeløn

## Generelt om fanen

Udfyldelse af fanen ”Arbejdstimer og timeløn” skal ske med de faktisk erlagte arbejdstimer og faktisk udbetalte lønninger i 2018 og 2019. Ved indtastning af arbejdstimer og lønomkostninger skal der sondres mellem timer og løn hhv. til minkpasning og til andre minkrelaterede aktiviteter, herunder pelsning af mink.

Timeløn og arbejdstimer til ikke-minkrelaterede aktiviteter skal ikke angives i fanen.

Lønomkostninger for hhv. 2018 og 2019 skal alene udfyldes, såfremt der var minkproduktion i det pågældende år. Dvs. at hvis der kun har været minkproduktion i 2019, udfyldes alene lønomkostninger for 2019, og har der kun været minkproduktion i 2018, udfyldes alene lønomkostninger for 2018. Har minkvirksomheden haft minkproduktion i både 2018 og 2019, udfyldes lønomkostninger for begge år.

I særlige tilfælde, hvor der er personaleomkostninger i 2018 eller 2019, som ikke med rimelighed vil kunne forventes afholdt i samme omkostningsniveau fremadrettet, kan der i bemærkningsfeltet anføres korrektioner til antal arbejdstimer og/eller AM-bidragsgrundlag plus pensionsbidrag justeret for særskilt afregnet overtidstillæg. Korrektionen skal dokumenteres. Det kan f.eks. være tilfældet, hvis der har været foretaget en enkeltstående ekstraordinær pensionsindbetaling.

For enkeltmandsvirksomheder, P/S’er og I/S’er vil der i visse tilfælde være afsat driftsherreløn i det udarbejdede regnskab, selvom denne løn ikke er blevet udbetalt til ejeren. Da denne driftsherreløn må antages at afspejle en rimelig aflønning, skal denne medtages ved opgørelsen af lønningerne i resultatopgørelsen. Tilsvarende skal omkostningen medtages ved opgørelse af “Samlet faktisk udbetalt løn”, som indtastes i lønarket.

Når ejer og medarbejdende ægtefælle fordeler indkomst i henhold til kildeskattelovens § 25A, stk. 3, er der tale om en skatteregel. Denne bestemmelse kan imidlertid ikke uden videre benyttes som grundlag for opgørelsen af antal timer hos ejer eller ægtefællen. Opgørelsen af antal timer hos ejer og medarbejdende ægtefælle skal således modsvare de timer, der konkret er erlagt.

## Vejledning til de enkelte felter i arbejdstimer og timeløn

|  |  |
| --- | --- |
| **Tekst** | **Vejledning** |
| **Oplysninger vedrørende personaleomkostninger i 2018 og 2019** | |
| **1) Minkpasning: Antal faktiske arbejdstimer og udbetalt løn til ansatte, ejere og medhjælpende ægtefæller i 2019** | |
| Samlet antal timer | Her skal indtastes antal faktiske erlagte arbejdstimer for ansatte fordelt på medarbejderkategorier samt for ejere og medhjælpende ægtefæller i hhv. 2018 og 2019. Dette felt vedrører udelukkende timer til minkpasning og ikke timer til pelsning eller øvrigt. Ved pelsning forstås både pelsning for tredjemand samt pelsning af avlerens egne mink.  I forhold til en ejer er udgangspunktet, at denne arbejder som en fuldtidsansat, medmindre andre forhold kan begrunde en kortere arbejdstid. En fuldtidsansættelse udgør som udgangspunkt 1.665 timer.  I forhold til en medhjælpende ægtefælle skal der laves et skøn over antal timer, der samtidig skal forklares og så vidt muligt dokumenteres. En medhjælpende ægtefælle vil som udgangspunkt arbejde som en fuldtidsansat, medmindre vedkommende har et andet job ved siden af. En fuldtidsansættelse udgør som udgangspunkt 1.665 timer. |
| Samlet faktisk udbetalt løn | Her skal indtastes faktisk udbetalt løn for ansatte fordelt på medarbejderkategorier samt for ejere og medhjælpende ægtefæller i hhv. 2018 og 2019.  Faktisk udbetalt løn består af AM-bidragsgrundlag og pensionsbidrag mv. og vedrører kun minkpasning og ikke pelsning eller øvrigt.  For enkeltmandsvirksomheder, P/S’er og I/S’er vil der i visse tilfælde være afsat driftsherreløn i det udarbejdede regnskab, selvom denne løn ikke er blevet udbetalt til ejeren. Da denne driftsherreløn må antages at afspejle en rimelig aflønning, skal denne medtages ved opgørelsen af lønningerne i resultatopgørelsen. Tilsvarende skal omkostningen medtages ved opgørelse af “Samlet faktisk udbetalt løn”, som indtastes i lønarket. |
| Reduktion for særskilt afregnet overtidstillæg | En evt. anmodning om reduktion af lønudgifter ved særskilt afregnet overtidstillæg udover normal timeløn skal indtastes med positivt fortegn. |
| Bemærkninger | Her kan der redegøres for, såfremt virksomheden mener, at der bør foretages korrektioner til de indtastede oplysninger. |
| **2) Pelsning eller øvrige minkaktiviteter: Antal faktiske arbejdstimer og udbetalt løn til ansatte, ejere og medhjælpende ægtefæller i 2018 og 2019** | |
| Samlet antal timer | Her skal indtastes antal faktiske erlagte arbejdstimer for pelsning og andet minkrelateret arbejde i hhv. 2018 og 2019. Ved pelsning forstås både pelsning for tredjemand samt pelsning af avlerens egne mink. |
| Samlet faktisk udbetalt løn | Faktisk udbetalt løn består af AM-bidragsgrundlag og pensionsbidrag mv. og vedrører pelsning eller øvrigt. |
| Total antal faktiske arbejdstimer og udbetalt løn | *Beregnes automatisk ved at summere samlet antal timer for minkpasning og pelsning eller øvrigt for alle kategorier samt ved at summere samlet faktisk udbetalt løn for minkpasning og pelsning eller øvrigt for alle kategorier.* |

# Udfyldelse af anlægskartotek

## Generelt om fanen

Skemaet for anlægskartotek er en oversigt over alle virksomhedens aktiver.

## Bygninger varigt indrettet til minkproduktion

Bygninger skal indtastes i anlægskartoteket, hvis de er varigt indrettet til minkproduktion og dermed indgår i erstatningsopgørelsen.

Ved vurderingen af, om en bygning er varigt indrettet til minkproduktion, tages udgangspunkt i om bygningerne efter nedlukningen af minkproduktionen ikke længere er anvendelige eller kun har begrænset anvendelighed, fordi de var beregnet på anvendelse i minkproduktionen og havde værdi som begrundet i denne funktion. Det kan eksempelvis omfatte bygninger, som er opført til minkproduktion og bygninger tilpasset særligt til minkproduktion, herunder med nagelfast inventar, der er anvendt som led i produktion af mink.

Omvendt indgår som udgangspunkt ikke bygninger, som ikke er opført eller indrettet med henblik på minkproduktionen, eller i hvert fald kun er indrettet til minkproduktion i begrænset omfang. På samme måde indgår som udgangspunkt heller ikke bygninger, der forud for minkproduktionen har været anvendt eller samtidig med minkproduktionen også har været anvendt til andre formål, og som efter nedlukningen umiddelbart kan anvendes til andre formål, herunder deres oprindelige formål.

## Sammenbyggede bygninger

Sammenbyggede bygninger behandles i erstatningsopgørelsen som én bygning. Det betyder, at hvis en del af bygningen er varigt indrettet til minkproduktion, så indgår hele den sammenbyggede bygning i erstatningsfastsættelsen, uanset om der er en anden del af bygningen, der er anvendt til et andet formål. Hele den sammenbyggede bygning skal således indtastes i anlægskartoteket.

Der skelnes i anlægskartoteket mellem isolerede bygninger med velfærdsfaciliteter (f.eks. tidligere stuehuse) og isolerede bygninger uden velfærdsfaciliteter (f.eks. tidligere staldbygninger). Hvis en sammenbygget bygning består af en uisoleret del og en isoleret del, behandles bygningen også som én bygning i erstatningsopgørelsen. Bygningens areal skal dog i oplysningsskemaet fordeles over flere rækker, så der i erstatningsopgørelsen kan tages højde for fordelingen af isolerede og uisolerede kvadratmeter. Bygningens isolerede kvadratmeter indtastes således på én række, og bygningens uisolerede kvadratmeter indtastes på en anden række. Det skal fremgå af beskrivelsen i anlægskartotekets kolonne E, at indtastningerne angår forskellige dele af den samme bygning.

Bygninger, der er bygget sammen med bygninger til beboelse, skal ikke indtastes i anlægskartoteket. Beboelsesbygninger indgår således ikke i minvirksomheden, uanset om de helt eller delvis har været anvendt til eller ligefrem er opført til udlejning til minkpersonel. Udlejning af bygninger må således anses for at være en selvstændig virksomhed. Ved bygninger til beboelse forstås bl.a. bygninger, der er indrettet til beboelse af f.eks. ejeren eller minkpersonel, eller bygninger, som tidligere har været anvendt til beboelse.

## Vejledning til de enkelte felter i anlægskartotek

|  |  |
| --- | --- |
| **Tekst** | **Vejledning** |
| Virksomhedens eget anlægskartotek kan ikke anvendes direkte. I stedet skal alle aktiver værdiansættes i henhold til standardlevetider og standardpriser. Mange af virksomhedens aktiver vil dog sædvanligvis fremgå af virksomhedens eget anlægskartotek, og en del information formodes derfor at kunne indtastes med afsæt heri.  Da arket er stort, er der øverst i arket “anlægskartotek” indsat links, så det er let at komme til de relevante afsnit i arket:   * Vejledning * Haller * Redekasser * Burrum * Andre ejede aktiver * Finansielle leasingaktiver * Leje og operationelle leasingaktiver * Leje af farm   Grupperingen af aktiver fremgår af nedenstående. Haller, redekasser og burrum er udskilt i særskilte grupper. Det er meningen, at disse indtastes initialt, så avleren f.eks. kan gå igennem de enkelte haller og indtaste oplysninger om hal, redekasser og burrum. For disse kategorier er der ligeledes nederst i hver kategori en sammentælling, der viser antal burrum, som er indtastet i skemaet. Dette giver mulighed for at kontrollere, at der er konsistens mellem indtastning for haller, redekasser og burrum.  For de øvrige aktivgrupper varierer enheden, som aktivet måles i, og det er derfor ikke muligt at lave samme sammentælling.  Det skal bemærkes, at indtastningen for hal, redekasser og burrum adskiller sig fra indtastningen for de øvrige aktivgrupper, (dvs. bygninger og installationer, øvrige bygninger, farminventar, rullende og øvrigt inventar, aktiver uden standardpris samt aktiver uden standardpris og uden standardlevetid). Herudover angives for haller, redekasser og burrum, om aktivet er ejet eller lejet/leaset. For så vidt angår lejede/leasede aktiver samt aktiver købt med ejendomsforbehold skal det angives, hvorvidt den fulde ejendomsret senest ved accepten af de vilkår, som er indeholdt i forlig eller afgørelse om erstatning og kompensation, er/bliver overtaget af minkvirksomheden, jf. § 5, stk. 1.  For de aktiver, der er lejet/leaset, oplyses den leasingudgift, der er afholdt i 2019.  I forhold til opdelingen i operationel og finansiel leasing er denne udelukkende lavet for at lette indtastningen i de tilfælde, hvor den enkelte virksomhed regnskabsmæssigt har lavet denne sondring. I forhold til beregningen af erstatningen har det ingen betydning, om aftalen klassificeres som operationel eller finansiel leasing - og mange virksomheder må forventes ikke at have lavet opdelingen, hvorved alle aftaler derved indarbejdes som operationel leasing.  For aktiver med ejendomsforbehold, og som virksomheden ikke køber fri af ejendomsforbeholdet, skal der indtastes en omkostning svarende til den regnskabsmæssige afskrivning. Dette for at muliggøre, at aktiver med ejendomsforbehold kan behandles på samme måde som leasingaktiver.  Forklaringen er, at finansiel leasing og køb med ejendomsforbehold i mange tilfælde er udtryk for en finansieringsform, hvorfor dette bør sidestilles med lånefinansiering, hvor minkvirksomheden har den fulde ejendomsret over aktivet. Ved aktiver købt med ejendomsforbehold, risikerer staten ved overtagelse af aktivet, at ejendomsretten går tilbage, hvis minkavleren ikke indfrier den kreditor, der har ejendomsforbehold. Derfor sidestilles sådanne køb med ejendomsforbehold med leasing i denne ordning.  Hvis minkvirksomheden ikke har overtaget de pågældende aktiver, skal leasingydelsen eller den regnskabsmæssige afskrivning indtastes, således at det kan indgå i driftsomkostningerne.  Overdragelsen af ejendomsretten til aktiver, som skal indgå i nedlukningserstatningen, skal ske senest ved accepten af de vilkår, som er indeholdt i forlig eller afgørelse om erstatning og kompensation.  For de øvrige aktivgrupper (dvs. bygninger og installationer, øvrige bygninger, farminventar, rullende og øvrigt inventar, aktiver uden standardpris samt aktiver uden standardpris og uden standardlevetid) er der særskilte grupper for ejede aktiver og leasede aktiver.  Bemærk, at der øverst i fanen er en makroknap, der hedder ”Print” i række 3, som automatisk skjuler alle blanke, åbner printindstillinger og viser blanke igen efter, at der er printet. Ydermere er der for overskuelighedens skyld indsat to yderligere knapper i række 3: ”Skjul blanke” og ”Vis blanke”, som hhv. skjuler og viser alle blanke rækker i arket. Det bemærkes, at såfremt der er mange aktiver indtastet, vil det kunne tage lang tid at hhv. skjule og vise de relevante rækker. Det anbefales derfor, at man primært bruger knapperne, hvis man ikke har mange aktiver. Såfremt man har indtastet mange aktiver, anbefales det desuden at gemme arket før man anvender knappen. Det bemærkes også, at såfremt der er trykket ”skjul blanke”, og der efterfølgende er indtastet flere aktiver, så skal der igen trykkes på ”skjul blanke”, da knapperne ikke opdateres automatisk. | |
| **Særligt om leje af farm**  For at lette indtastningen ved leje af en hel farm er det muligt at indtaste de samlede lejeomkostninger til en gruppe af aktiver, hvor ejendomsretten ikke overgår, i stedet for at indtaste aktiverne individuelt i anlægskartoteket. Hvis man har indgået en leje- eller leasingaftale vedrørende et enkeltstående aktiv, skal det derfor som udgangspunkt specificeres i anlægskartoteket som et operationel eller finansielt leasingaktiv, mens lejeaftaler omfattende større grupper af aktiver kan specificeres/samles i det særlige afsnit for leje af farm.  Hvis lejeomkostningen fremadrettet er væsentlig anderledes end i 2019, angives den normaliserede periodiserede lejeomkostning (altså den samlede lejeomkostning i lejeperioden lineært fordelt over lejeperioden, således at den årlige gennemsnitlige omkostning indgår).  Desuden skal det i kommentarfeltet under "Aktiv" beskrives i detaljer hvilke aktiver, som er omfattet af lejeaftalen eller lejeaftalerne. | |

# Udfyldelse af Rettighedshavere

## Generelt om fanen

I det omfang, der er parter, som har pant eller andre rettigheder i virksomhedens aktiver, skal dette ark anvendes til at oplyse om, hvilke rettigheder tredjemand har til de enkelte aktiver. Oplysningerne består således af to dele:

1. Indtastningsskema med oversigt over rettighedshaverne samt oplysninger om, hvem de er, og hvad rettigheden består af, samt oplysninger om restgæld mv. Hvis en rettighedshaver har mere end én rettighedstype, f.eks. både virksomhedspant og pant i fast ejendom, skal disse angives hver for sig.
2. Indtastningsskema med en gentagelse af aktiv ID-numrene fra anlægskartoteket. Heri anfører minkvirksomheden, hvem der har en rettighed i forhold til det pågældende aktiv. Rettigheden med første prioritet anføres i kolonne G, rettigheden med anden prioritet i kolonne H osv.

Formålet med de efterspurgte oplysninger er at sikre en korrekt fordeling og udbetaling af erstatning og kompensation jf. bekendtgørelsens § 23. Det er således i sidste ende de på udbetalingstidspunktet værende rettigheder relateret til aktiver, som overtages af staten, som er relevante og denne prioritetsrækkefølge, der skal afspejles i indtastningen.

Anlægsaktiver, som minkvirksomheden havde leaset eller købt med ejendomsforbehold den 4. november 2020, og som minkvirksomheden senest ved accepten af de vilkår, som er indeholdt i forlig eller afgørelse om erstatning og kompensation, overtager den fulde ejendomsret over jf. bekendtgørelsens § 23, skal fremgå af prioritetsrækkefølgen som ejede aktiver. Dette gælder f.eks. finansielle leasingaktiver, hvor ejendomsretten overtages.

## Vejledning til de enkelte felter i rettighedshavere

|  |  |
| --- | --- |
| **Tekst** | **Vejledning** |
| Da arket bl.a. baserer sig på oplysningerne i arket for anlægsaktiver, er arket stort, og derfor er der øverst i arket “Rettighedshavere” indsat links, så det er let at komme til de relevante afsnit i arket:   * Oversigt over rettighedshavere * Oversigt over rettigheder og prioritetsstilling * Haller * Redekasser * Burrum * Andre ejede aktiver * Andre finansielle leasingaktiver * Andre leje og operationelle leasingaktiver   Ydermere er der for overskuelighedens skyld indsat to knapper (i celle E107 og F107): ”Skjul blanke” og ”Vis blanke”, som hhv. skjuler og viser alle blanke rækker i arket. Det bemærkes, at såfremt der er mange aktiver indtastet, vil det kunne tage lang tid at hhv. skjule og vise de relevante rækker. Det anbefales derfor, at man primært bruger knapperne, hvis man ikke har mange aktiver. Såfremt man har indtastet mange aktiver, anbefales det desuden at gemme arket, før man anvender knappen. Det bemærkes også, at såfremt der er trykket ”skjul blanke”, og der efterfølgende er indtastet flere aktiver, så skal der igen trykkes på ”skjul blanke” for at se de pågældende aktiver, da knapperne ikke opdateres automatisk. | |
| Rettighed | Der er tale om en fortløbende nummerering i oversigten af de forskellige rettigheder. |
| Rettighedshaver | Her identificeres rettighedshaveren med navn og andre oplysninger, der gør, at rettighedshaverne ikke kan forveksles. |
| Rettighedshavers kontaktoplysninger: CVR-nr. | Her angives rettighedshaverens CVR-nr. |
| Rettighedstype, f.eks. pant i fast ejendom, virksomhedspant, brugsret, lejeret mv. | Her anføres en beskrivelse af rettigheden. |
| Rettighedshavers kontaktoplysninger: adresse | Her angives rettighedshaverens adresse. |
| Rettighedshavers kontaktoplysninger: e-mail | Her angives rettighedshaverens e-mail. |
| Rettighedshavers kontaktoplysninger: tlf. nr. | Her angives rettighedshaverens tlf. nr. |
| Rettighedshavers kontaktoplysninger: CPR-nr. (indtastes uden bindestreg) | Her angives rettighedshaverens CPR-nr., der skal anføres uden bindestreg. |

|  |  |
| --- | --- |
| **Tekst** | **Vejledning** |
| Alle aktiv ID nr. fremgår af arket Anlægskartotek | Til hvert aktiv anføres de rettigheder, som der er over aktivet. De enkelte rettigheder skal angives i prioritetsrækkefølge. |

# Udfyldelse af genoptagelse (§ 2, 1, litra A og b)

## Generelt om fanen

Denne fane skal kun udfyldes af minkvirksomheder uden egenproduktion af mink i 2020, som havde egenproduktion af mink i Danmark i 2018 eller 2019 (jf. Bekendtgørelsen § 2, nr. 1, litra a og b).

Sektion 3 skal udfyldes med henblik på at tage højde for omkostninger, som er nødvendige at afholde for at genoptage egenproduktionen af mink i Danmark i 2020 eller 2021. Navnet på hver enkelt omkostning bedes angivet i nedenstående oversigt, og de nødvendige omkostninger bedes angivet i DKK uden negativt fortegn. Derudover ønskes en kort beskrivelse af de enkelte nødvendige opstartsomkostninger.

## Vejledning til de enkelte felter i genoptagelse (§ 2, 1, litra a og b)

|  |  |
| --- | --- |
| **Tekst** | **Vejledning** |
| **1) Redegør for minkvirksomhedens situation, herunder årsagen til den manglende egenproduktion af mink i 2020 og tidspunktet for ophør af egenproduktion af minkskind** | |
| Såfremt avleren ikke har produktion i 2020, skal der redegøres herfor. Herunder skal redegøres for årsagen til den manglende egenproduktion af minkskind i 2020 og tidspunktet for ophør af egenproduktion af minkskind.  Ophøret kan være indtruffet i 2018 eller først i 2019. | |

|  |  |
| --- | --- |
| **Tekst** | **Vejledning** |
| **2) Redegør for, hvorvidt den manglende egenproduktion af minkskind forventes at være midlertidig, herunder forventet tidspunkt for genopstart af egenproduktion af minkskind** | |
| Her redegøres for, om den manglende produktion af minkskind forventes at være midlertidig - baseret på forventningerne før november 2020.  Oplysningerne skal benyttes til at vurdere, i hvilken udstrækning nedlukningen skal påvirke virksomhedens værdi. Er produktionen afbrudt midlertidigt, f.eks. på grund af sygdom i besætningen, bedes dette oplyst. Har virksomheden været nedlukket i flere år, redegøres for, hvor mange år nedlukningen har varet, og hvorvidt der var konkrete planer om snarlig åbning.  Har der været konkrete planer for genoptagelse af produktionen i 2021, begrundes dette udførligt med angivelse af, hvilke handlinger der konkret har været iværksat for at understøtte beslutningen om opstart i 2021. | |

|  |  |
| --- | --- |
| **3) Såfremt manglende egenproduktion af mink forventes at være midlertidig, indtastes nødvendige omkostninger for at genoptage egenproduktion af mink i Danmark i 2020 eller 2021** | |
| År med første salg efter opstart |  |
| År hvori niveau ved nedlukning af produktion er opnået |  |
| Omkostningsnavn 1 – 10 | Her specificeres arten af de omkostninger, som er nødvendige for genoptagelsen af egenproduktion af mink i Danmark i 2020 og 2021. Såfremt der vurderes at være mere end 10 omkostningstyper, foretages en relevant gruppering heraf. |
| Anfør om omkostningsnavn  1 – 10 er en omkostning eller køb af aktiver | Her specificeres, hvorvidt de angivne omkostningsarter, som er nødvendige for genoptagelsen af egenproduktion af mink i Danmark i 2020 og 2021, vedrører omkostninger eller køb af aktiver (eksempelvis anlægsaktiver eller varelager). |
| Totale omkostninger | *Beregnes automatisk.*  Her summeres omkostninger fra de ovenstående felter. |
| Beskrivelse af de nødvendige omkostninger forbundet med genoptagelse af egenproduktion af mink |  |

# udfyldelse af nyopstart (§ 2, 1, litra c)

## Generelt om fanen

Dette ark udfyldes kun af nyopstartede minkvirksomheder uden egenproduktion af mink i 2020, som havde disponeret og gennemført konkrete tiltag med henblik på opstart af egenproduktion af mink i Danmark i 2020 eller 2021 jf. Bekendtgørelsen § 2, nr. 1, litra c.

## Vejledning til de enkelte felter i nyopstart (§ 2, 1, litra c)

|  |  |
| --- | --- |
| **Tekst** | **Vejledning** |
| **1) Generel virksomhedsbeskrivelse, herunder færdiggørelsesgrad af aktiviteter, forventet opstartstidspunkt og forventet antal avlstæver** | |
| Såfremt produktionen er opstartet i 2020 eller taget initiativ til opstart i 2021, skal der redegøres herfor. Herunder skal redegøres for færdiggørelsesgrad af aktiviteter, forventet opstartstidspunkt og forventet antal avlstæver.  Punktet forudsætter også en generel virksomhedsbeskrivelse, som sætter erstatnings- og taksationskommissionen i stand til at få et indtryk af, hvor langt virksomheden er i sin opstart. Der kan også med fordel forklares, hvis opstarten har været planlagt til et tidligere tidspunkt, men af konkrete årsager er blevet udskudt.  Ved færdiggørelsesgraden af aktiviteterne forstås primært opførelsen af materielle anlæg - det vil sige hvor mange omkostninger har været afholdt i forhold til det budgetterede (i anlægsarket indtastes de konkrete kostpriser). Oplysningerne i nærværende indtastningsfelt omfatter f.eks. oplysning om, at bygningerne er opført ca. 65%, mens alle bure er indkøbt og lign. | |

# Øvrige forhold

## Særligt om leje, leasing og køb med ejendomsforbehold

Minkvirksomheden kan både have aktiver, der er ejet, lejet, leaset eller købt med ejendomsforbehold. Hvis et aktiv er lejet eller leaset den 4. november 2020 skal leje- eller leasingomkostningen for 2019 indtastes i oplysningsskemaet.

Hvis minkvirksomheden senest på tidspunktet for forlig eller afgørelse om erstatning har overtaget den fulde ejendomsret over aktivet fjernes omkostningerne til aktivet, når erstatningen skal opgøres. De resultatførte leasingomkostninger anvendes derfor kun, hvis virksomheden ikke overtager ejendomsretten til aktivet, dvs., at der ikke indgås en aftale om at overtage den fulde ejendomsret. Omkostningerne skal dog altid indtastes i oplysningsskemaet.

I oplysningsskemaet skal de samlede leje og leasingomkostninger for 2019 indtastes i resultatopgørelsen. Dernæst skal de individuelle aktiver og tilhørende leje-/leasingomkostninger for 2019 indtastes i “Anlægskartotek”, uanset om disse er lejede eller leasede, og uanset om leasingaftalerne anses som operationelle eller finansielle leasingaftaler. Leje- og leasingomkostninger for 2019 vil således fremgå to steder – de samlede omkostninger vil fremgå af resultatopgørelsen, og omkostningerne for de individuelle aktiver vil fremgå af anlægskartoteket.

For at lette indtastningen ved leje af en hel farm er det muligt at indtaste de samlede lejeomkostninger til en gruppe af aktiver, hvor ejendomsretten ikke overgår, i stedet for at indtaste aktiverne individuelt i anlægskartoteket. Hvis man har indgået en leje- eller leasingaftale vedrørende et enkeltstående aktiv, skal det specificeres i anlægskartoteket som et leasingaktiv eller en individuel lejeaftale, mens lejeaftaler omfattende større grupper af aktiver med samme løbetid og indenfor samme kontrakt kan samles i det særlige afsnit for leje af farm.

Det ses ofte, at der på leasingkontrakter skal betales et stort beløb ved kontraktindgåelse eller ved kontraktudløb – eller at ydelserne i øvrigt varierer over tid. Hvis aktivet overtages af minkvirksomheden, har disse varierende ydelser ikke betydning. Hvis aktivet derimod ikke overtages, så skal disse varierende ydelser normaliseres (periodiseres), og skal ud over 2019-leasingydelsen også indtastes i anlægskartoteket.

Leasing kan også finde sted mellem minkvirksomheden og minkvirksomhedens ejer, f.eks. en fysisk person. Det kan også finde sted mellem minkvirksomheden og et selskab, som minkvirksomhedens ejer driver, f.eks. et ejendomsselskab. Bekendtgørelsen indeholder ikke særlige regler om leasingaftaler indgået mellem minkvirksomheden og f.eks. ejeren af minkvirksomheden. Det indebærer, at såfremt minkvirksomheden leaser en ejendom fra virksomhedens ejer, behandles leasingydelser på denne aftale på samme måde som ovenfor nævnt. Det samme gælder i forhold til en eventuel erhvervelse af aktivet fra leasinggiver og dækning af restværdier. Det skal dog bemærkes, at en eventuel kompensation til følgeerhvervsvirksomhed derved kommer til at afhænge af, hvorledes transaktionerne behandles i minkvirksomheden, idet der kan ydes erstatning og kompensation for det samme aktiv to gange. Samtidig må det forventes, at erstatnings- og taksationskommissionen vil vurdere de indgåede aftaler, herunder at aftalernes tilstedeværelse kan dokumenteres, og de kan dokumenteres at være på markedsvilkår.

Et aktiv, der er erhvervet med ejendomsforbehold, behandles på samme måde som leasing. Erstatningen opgøres således ud fra, om virksomheden senest på tidspunktet for forlig eller afgørelse om erstatning har overtaget den fulde ejendomsret over aktivet. Eneste forskel til leasing er, at såfremt virksomheden ikke overtager aktivet senest på det nævnte tidspunkt, indtastes en regnskabsmæssig afskrivning (i stedet for en leasingydelse).

# Bilag 1: Oversigt over nødvendig information, der skal medsendes til erstatnings- og taksationskommissionen

Følgende materiale skal medsendes ansøgningen (paragrafnumrene henviser til bekendtgørelsen om nedlukningserstatning):

1. Kopi af gældende miljøgodkendelser og -tilladelser.
2. Årsregnskaber for årene 2016-2020 (enten efter årsregnskabsloven eller efter andre principper). Såfremt der indtastes data for perioden 2010 – 2015, skal der desuden medsendes årsregnskaber for denne periode.
3. Revisionsprotokoller for årene 2016-2020 (hvis regnskaberne har været revideret). Såfremt der indtastes data for perioden 2010 – 2015, skal der desuden medsendes revisionsprotokoller for denne periode.
4. Skatteregnskaber for årene 2016-2020 (og eventuelle afstemninger mellem årsregnskab og skattepligtig indkomst). Såfremt der indtastes data for perioden 2010 – 2015, skal der desuden medsendes skatteregnskaber mv. for denne periode.
5. Eksisterende strategi-/forretningsplan (udarbejdet inden 4. november 2020) (hvis en sådan foreligger). Alternativt kortfattet beskrivelse af forventninger til fremtiden pr. 4. november 2020 (såfremt den danske minkbesætning ikke var nedslået i 2020).
6. Anlægskartoteket, der ligger til grund for årsregnskabet for 2020, inklusive specifikation af erstatningsberettigede (minkrelaterede aktiver) og ikke-erstatningsberettigede aktiver (ikke-minkrelaterede aktiver)
7. En dokumentation af principperne for fordeling af aktiver og forpligtelser mellem erstatningsberrettiget og ikke-erstatningsberrettiget virksomhed.
8. Hvis der for en virksomhed ikke foreligger et pelsindeks, skal virksomheden hvis muligt indsende oplysninger og dokumentation for virksomhedens afregningspriser for minkskind realiseret ved auktioner i 2017-2019.
9. Evt. dokumentation for difference mellem oplyst og beregnet EBIT for et eller flere af årene 2010-2020, hvis forskellen kan henføres til rettelse af fejl i årsregnskabet.
10. Gældende leje- og leasingaftaler og betalinger pr. 4. november 2020 i det omfang, at minkvirksomheden ikke erhverver den fulde ejendomsret til aktiverne. Hvis leasingydelsen fremadrettet er væsentlig anderledes end i 2019, medsendes dokumentation for beregning af den normaliserede periodiserede leasingydelse for det pågældende aktiv.
11. Gældende aftaler om køb med ejendomsforbehold og afdrag pr. 4. november 2020, i det omfang at minkvirksomheden ikke erhverver den fulde ejendomsret til aktiverne. Hvis afskrivninger fremadrettet er væsentlig anderledes end i 2019 (f.eks. fordi aktivet er købt i løbet af 2019), medsendes dokumentation for beregning af den fremtidige regnskabsmæssige afskrivning for det pågældende aktiv.
12. Til brug for dokumentation af rettighederne og rettighedshaverne medsendes kopi af tingbogens oplysninger og dokumentation for tredjemands brugsrettigheder samt dokumentation for andre utinglyste rettigheder.
13. Beskrivelse af særlige aktiver under opførsel, udviklingsprojekter eller andre immaterielle aktiver.
14. Evt. dokumentation for indtjening fra erstatningsberettiget minkerhverv i perioden fra 1. januar 2021.
15. Evt. dokumentation for det reelle antal arbejdstimer, såfremt minkvirksomheden har medarbejdere, ejer(e) eller ægtefælle(r), der arbejder væsentligt mere end 1665 timer om året uden dokumenteret timeregistrering.

# Bilag 2: Aktivliste

Oversigt over anlægsaktiver med standardpriser og -levetider, jf. bekendtgørelsens § 5, stk. 3.

|  |  |  |  |  |
| --- | --- | --- | --- | --- |
| **Aktiv** | **Standardpris pr. enhed** | **Enhed** | **Standard levetid (år)** | **Type** |
| Hegnshaller | 350 | burrum | 45 | Haller |
| Lukkede stålbuehaller | 650 | burrum | 50 |
| Lukkede træhaller | 600 | burrum | 45 |
| Åbne træhaller, 2 til 4 rk. | 350 | burrum | 45 |
| Plader til redekasser (masonit, krydsfiner e.lign.) | 5 | pr. stk. | 25 | Redekasser |
| Redekasser inkl. redekasselåg | 65 | burrum | 40 |
| XL redekasser incl. Redekasselåg | 75 | burrum | 40 |
| Bure - alm. skillerum inkl. låger - 2 dyr | 130 | burrum | 20 | Burrum |
| Bure - alm. skillerum inkl. låger - 2 dyr - rustfri | 180 | burrum | 40 |
| Bure - fast skillerum inkl. låger - 2 dyr | 105 | burrum | 20 |
| Bure - fast skillerum inkl. låger - 2 dyr - rustfri | 145 | burrum | 40 |
| Bure - galvaniseret med rustfri bundtråd - 2 dyr | 140 | burrum | 30 |
| Bure - galvaniseret med rustfri bundtråd - 3 dyr | 210 | burrum | 30 |
| Bure - galvaniseret med rustfri bundtråd - 4 dyr | 250 | burrum | 30 |
| Bure - vendbar, fast skillevæg - 2 dyr | 140 | burrum | 20 |
| Bure med overbygning inkl. låger - 3 dyr | 200 | burrum | 20 |
| Bure med overbygning inkl. låger - 3 dyr - rustfri | 275 | burrum | 40 |
| Bure med overbygning inkl. låger - 4 dyr | 240 | burrum | 20 |
| Bure med overbygning inkl. låger - 4 dyr - rustfri | 330 | burrum | 40 |
| Afhentningstank | 1000 | pr. m3 | 45 | Bygninger og installationer |
| Automatik til gyllerender (wiretræk) | 50 | burrum | 20 |
| Automatisk portåbner | 10000 | pr. stk. | 20 |
| Cirkulationsvand | 90000 | pr. stk. | 40 |
| Elhegn på omfangshegn | 85 | meter | 20 |
| Fodersilo, glasfiber | 5000 | pr. m3 | 30 |
| Fodersilo, isoleret rustfri | 20000 | pr. m3 | 45 |
| Gyllebeholder inkl. overdækning | 200 | pr. m3 | 40 |
| Gylleomrører - bl.a. afhentningstank - fast monteret (Perstrup) | 55000 | pr. stk. | 20 |
| Jordarbejde sandpuder | 50 | burrum | 50 |
| Læhegn (levende) 3 rk | 150 | meter | 45 |
| Læhegn (levende) 6 rk | 225 | meter | 45 |
| Miljøgodkendelse, byggetilladelse | 50000 | basis | 10 |
| Møddingsplads | 1665 | pr. m2 | 30 |
| Mågenet | 10 | burrum | 15 |
| Omfangshegn (fast) inklusive låger og opsætning | 600 | meter | 45 |
| Støbte gangarealer i hallen | 38 | burrum | 40 |
| Tilkørselsveje og vendepladser asfaltteret | 350 | pr. m2 | 30 |
| Tilkørselsveje og vendepladser grus og beton | 200 | pr. m2 | 30 |
| Tilslutningsafgifter (vand og el) | 200000 | basis | 50 |
| Udslusning af gylle inkl. forbeholder | 120000 | pr. stk. | 45 |
| Udslusning af gylle, jordarbejde og rør - tillæg pr. burrum | 10 | burrum | 45 |
| Vaskeplads | 1000 | pr. m2 | 30 |
| Container - uisoleret (20 fods) | 29000 | pr. stk. | 25 | Øvrige bygninger |
| Container - uisoleret (40 fods) | 40000 | pr. stk. | 25 |
| Isolerede rum i bygning (evt. tidligere staldbygning) med velfærdsfaciliteter | 10000 | pr. m2 | 50 |
| Isolerede rum/bygning uden velfærdsfaciliter (evt. tidligere stald) | 5000 | pr. m2 | 50 |
| Isoleret selvstændig bygning med velfærdsfaciliteter ( 40 -90 m2) | 15000 | pr. m2 | 50 |
| Overdækkede gangarealer med støbte gange | 2140 | pr. m2 | 50 |
| Pavillion isoleret | 10000 | pr. m2 | 30 |
| Tag til møddingsplads (møddingsplads fast overdækning) | 2000 | pr. m2 | 30 |
| Uisolerede bygninger | 2000 | pr. m2 | 50 |
| Automatiske vægte | 1200 | pr. stk. | 15 | Farminventar |
| Drikkedunke og-flasker og lign. | 30 | pr. stk. | 20 |
| Drikkekopper og -skåle og lign. | 10 | pr. stk. | 20 |
| Enkeltdyrs afliver | 3500 | pr. stk. | 20 |
| Gennemløbsvægt - elektronisk | 10000 | pr. stk. | 15 |
| Gødningsrender | 65 | burrum | 50 |
| Halmbånd | 4 | pr. stk. | 30 |
| Hedvandsrenser HD S 5/15 UX | 13000 | pr. stk. | 15 |
| Hedvandsrenser MH 4M-200/960FA | 25000 | pr. stk. | 15 |
| Hvalpehotel | 3000 | pr. stk. | 40 |
| Hvalpenet grøn plast med kant | 29,75 | pr. stk. | 45 |
| Hvalpenet grøn plast uden kant | 20 | pr. stk. | 45 |
| Højtryksrenser 15 HK | 30000 | pr. stk. | 15 |
| Højtryksrenser 7,5 HK bl.a. Reno | 15000 | pr. stk. | 15 |
| Højtryksrenser stationær koldvand - bl.a. Reno | 30000 | pr. stk. | 15 |
| Indsats i redekasser med bukket bund | 50 | pr. stk. | 20 |
| IT- farmmanager | 40000 | samlet | 10 |
| Jordfælde aluminium | 400 | pr. stk. | 15 |
| Jordfælde tråd | 130 | pr. stk. | 15 |
| Læsluse sort plast | 9,75 | pr. stk. | 15 |
| Læsluse stål | 30 | pr. stk. | 45 |
| Plastikindsats i redekasse | 15 | pr. stk. | 45 |
| Ringclips pistol | 4000 | pr. stk. | 15 |
| Ruser i redekasser - rustfri | 47 | pr. stk. | 40 |
| Ruser i redekasser galvaniseret | 40 | pr. stk. | 20 |
| Vandsystem | 20 | burrum | 25 |
| XL - ruser i redekasser - galvaniseret | 50 | pr. stk. | 20 |
| XL- ruser i redekasser - rustfri | 57 | pr. stk. | 40 |
| Aflivningsvogn selvkørende | 50000 | pr. stk. | 15 | Rullende & øvrigt inventar, ekskl. Pelseri |
| Aflivningsvorgn - bugseret | 9500 | pr. stk. | 15 |
| Farmmanager til foder, medicin mv. | 40000 | pr. stk. | 10 |
| Flyttefælde 4" eller 5" - trådfælle | 150 | pr. stk. | 20 |
| Fodercomputer | 15000 | pr. stk. | 10 |
| Fodermaskine med 1200 l tank | 210000 | pr. stk. | 15 |
| Fodermaskine med 2.000 l tank | 280000 | pr. stk. | 15 |
| Fodermaskine med 650 l tank | 150000 | pr. stk. | 15 |
| Fodervogn håndskubbet | 4000 | pr. stk. | 15 |
| Fældevogn/flyttevogn - skubbart | 6000 | pr. stk. | 15 |
| Hyldevogne | 12000 | pr. stk. | 20 |
| Kropstromle med skydelåge - alm. | 65000 | pr. stk. | 20 |
| Kropstromle selvtømmende | 90000 | pr. stk. | 20 |
| Længdemåler med 1 føler | 20000 | pr. stk. | 15 |
| Multivogn - selvkørende | 25000 | pr. stk. | 15 |
| Renser til hvalpenet og taner | 28000 | pr. stk. | 15 |
| Sorteringsfælde | 450 | pr. stk. | 20 |
| Sorteringsvogn inkl. vægt og fiksering og kompressor | 25000 | pr. stk. | 15 |
| Sorteringsvogn standard | 12000 | pr. stk. | 15 |
| Strømaskine bugseret | 40000 | pr. stk. | 15 |
| Trailere, 2 tons m.v. | 20000 | pr. stk. | 15 |
| Transportkasser 4 eller 5 rums | 140 | pr. stk. | 20 |
| Combicut fra HG gruppen | 210000 | pr. stk. | 20 | Pelseri |
| Diverse transportbånd | 20000 | pr. stk. | 15 |
| Easy off tane | 114,5 | pr. stk. | 20 |
| Fix Blue Water (Vandstryger) | 100000 | pr. stk. | 20 |
| Fix tørrekasser inkl. Blower T2 | 10000 | pr. stk. | 20 |
| Fix-tane | 50 | pr. stk. | 20 |
| Flåmaskine HG Quick Skin 14 | 125000 | pr. stk. | 20 |
| Flåmaskine T4 | 50000 | pr. stk. | 20 |
| HG Clima Compact | 70000 | pr. stk. | 20 |
| HG Fix-2 Tanemaskine | 225000 | pr. stk. | 20 |
| HG gruppen 10 Hot spray skrabemaskine inkl. fedtpumpe | 590000 | pr. stk. | 20 |
| HG Miljøtromleanlæg "lukket system" | 300000 | pr. stk. | 20 |
| HG Pro Brush | 130000 | pr. stk. | 20 |
| HG Storage Room Compact | 110000 | pr. stk. | 20 |
| Jasopels fedtpumpe | 55000 | pr. stk. | 20 |
| Jasopels gennemløbstromle | 50000 | pr. stk. | 20 |
| Jasopels Maxivogn (15 vogne pr. tanemaskine) | 10000 | pr. stk. | 20 |
| Jasopels opbevaringsanlæg (120 Kubikmeter) | 100000 | pr. stk. | 20 |
| Jasopels Q-Vex Clima (klimastyring af tørrerum) | 80000 | pr. stk. | 20 |
| Jasopels Roterende skrabemaskine med 1 stok | 85000 | pr. stk. | 20 |
| Jasopels savsmuldsopvarmer | 50000 | pr. stk. | 20 |
| Jasopels skindtromle "selvtømmende" | 90000 | pr. stk. | 20 |
| Jasopels skindtromle med skydelåge | 70000 | pr. stk. | 20 |
| Jasopels skrabeautomat T4 XL | 400000 | pr. stk. | 20 |
| Jasopels skrabeautomat T6 | 790000 | pr. stk. | 20 |
| Jasopels Softbørsten | 60000 | pr. stk. | 20 |
| Jasopels Tanekarrusel model basic | 65000 | pr. stk. | 20 |
| Jasopels Tanemaskine T5 Maxi Stretch | 240000 | pr. stk. | 20 |
| Pamutec Skrabemaskine 100 xt | 750000 | pr. stk. | 20 |
| Pelsningsrobot fra Jasopels | 250000 | pr. stk. | 20 |
| Quickcut | 120000 | pr. stk. | 20 |
| Skruekompressor inkl. rørsystem | 50000 | pr. stk. | 15 |
| T4 opskæringsmaskine | 130000 | pr. stk. | 20 |
| Trådbakker til transport af aflivede mink | 430 | pr. stk. | 20 |
| Afretter PT 260 400 V | 11000 | pr. stk. | 15 | Aktiver der ikke er mink specifikke |
| Afrettersæt Eskimo proff | 2000 | pr. stk. | 15 |
| Bugseret højtryksrenser - 360 L | 20000 | pr. stk. | 15 |
| Dieseltank - 1200 -1800 liter | 15000 | pr. stk. | 40 |
| Elektrisk palleløfter | 7000 | pr. stk. | 15 |
| Euro-kasse vogne m/bundplade 5 hylder | 7000 | pr. stk. | 15 |
| Fryser 3 - 400 liter | 3000 | pr. stk. | 15 |
| Fugleskræmsel - gaskanon, elektronisk | 3500 | pr. stk. | 15 |
| glasfibertank 2.500 liter | 20000 | pr. stk. | 40 |
| Græsslåmaskine | 14000 | pr. stk. | 15 |
| gyllealarm | 9000 | pr. stk. | 15 |
| Halmsamler | 35000 | pr. stk. | 15 |
| Halmudlægger | 60000 | pr. stk. | 15 |
| Industrifryseskab 600 l | 7000 | pr. stk. | 15 |
| Industrikøleskab 1300 liter | 16000 | pr. stk. | 15 |
| Kalkningsanlæg | 23000 | pr. stk. | 15 |
| Kompressor 2,0 HK, 50 L | 4500 | pr. stk. | 15 |
| Kompressor 5,5 HK, 200 L | 9000 | pr. stk. | 15 |
| Kost, skubbe | 6000 | pr. stk. | 15 |
| Kost, tallerken | 15000 | pr. stk. | 15 |
| Køleskab 370 liter | 2500 | pr. stk. | 15 |
| Minilæsser, Lidt større løftekap. 550 kg | 168000 | pr. stk. | 15 |
| Minilæsser, Lille (22hk) løftekap. 350 kg | 105000 | pr. stk. | 15 |
| Minilæsser, Mellem løftekap. 1.100 kg | 235000 | pr. stk. | 15 |
| Minilæsser, Minigummiged, løftekap. 3800 kg | 500000 | pr. stk. | 15 |
| Minilæsser, Stor (57 hk) løftekap. 1600 kg | 265000 | pr. stk. | 15 |
| Minilæsser, Stor knækstyret (50 hk) | 350000 | pr. stk. | 15 |
| Minilæsser, Teleskoplæsser, 7 m landbrugsudgave | 700000 | pr. stk. | 15 |
| Overfaldsgreb 200 -serien | 10000 | pr. stk. | 15 |
| Overfaldsgreb XL | 17000 | pr. stk. | 15 |
| Pallegafler | 7000 | pr. stk. | 15 |
| Palleløfter m. quickløft (ikke elektrisk) | 2500 | pr. stk. | 15 |
| Pallereol | 1000 | pr. stk. | 15 |
| Palletank | 1000 | pr. stk. | 15 |
| Pallevogn for helpaller | 3000 | pr. stk. | 15 |
| Plæneklipper | 3000 | pr. stk. | 15 |
| Plæneklipper toro | 28000 | pr. stk. | 15 |
| Rive | 25000 | pr. stk. | 15 |
| Strøkasse | 28000 | pr. stk. | 15 |
| Svejser 250 A - 230 V kombi-svejser | 3500 | pr. stk. | 15 |
| Traktor 44 kw/60 hk - 2 WD | 300000 | pr. stk. | 15 |
| Traktor 60 kW/82 hk - 4 WD | 425000 | pr. stk. | 15 |
| Traktor 80 kW/109 hk - 4WD | 500000 | pr. stk. | 15 |
| Traktor 100 kW/136 hk - 4WD | 850000 | pr. stk. | 15 |
| Traktor 125 kW/170 hk - 4WD | 925000 | pr. stk. | 15 |
| Traktor 150kW/204 hk - 4WD | 1150000 | pr. stk. | 15 |
| Traktor 200 kW/272 hk - 4WD | 1550000 | pr. stk. | 15 |
| Vaskemaskine m tørretumbler 10 kg's kapacitet | 3000 | pr. stk. | 15 |
| Vejhøvl | 12000 | pr. stk. | 15 |
| Vådsliber | 3000 | pr. stk. | 15 |
| Flytterør, tang |  | pr. stk. |  | Aktiver uden standardpris og uden standardlevetid |
| Flytterør, tang, skrabeskovle |  | pr. stk. |  |
| Forsuringsanlæg |  |  |  |
| Gylleseparering |  |  |  |
| Lyskabler, lyskæder, ledningsnet belysning hal |  | meter |  |
| Overvågning |  | pr. stk. |  |
| Solceller |  |  |  |

# Bilag 3: Standsvurderinger

**Standsvurdering af minkhaller og øvrige bygninger**

Ved vurdering af minkhallerne anvendes en syvtrinsskala for selve bygningen, som skal afspejle den enkelte bygnings stand set i forhold til forventet holdbarhed og levetid og udført vedligehold. Levetid for træhaller og stålhaller forventes at være hhv. 45 år og 50 år, forudsat at de vedligeholdes løbende.

**0: Ingen restværdi**

**1: Ringe:** Bygningen er ikke egnet til indsættelse af dyr, før større udbedringer er gennemført. Det kan f.eks. være større utætheder som følge af manglende beklædning/tagplader eller rygning, svigt i den bærende konstruktion som følge af råd/tæring i bygningens afstivning eller spærfod, eller utilstrækkelig understøtning på sokkel/sokkelsten.

Restlevetid er mindre end 10 år og forudsætter reinvesteringer i det meste af perioden.

**2: Ringe ↑:** Bygningen er egnet til indsættelse af dyr forudsat reparationer. Det kan f.eks. være huller/utætheder i tagbeklædning eller mindre skader af rygning eller knækkede tagplader, som har ført til begyndende råd/tæring i den bærende konstruktion eller spærfod.

Restlevetid er på 10 til 15 år efter reparationer, og der forventes reinvesteringer i slutningen af perioden.

**3: Middel ↓:** Bygningen er egnet til indsættelse af dyr og forventes i sin nuværende stand at have en restlevetid på 15 til 20 år. Der forventes mindre reinvesteringer i perioden frem til år 2030.

**4: Middel:** Bygningen er egnet til indsættelse af dyr og forventes i sin nuværende stand at have en restlevetid på 20 til 25 år, og der forventes ingen reinvesteringer frem til år 2030.

**5: Middel ↑:** Bygningen er egnet til indsættelse af dyr og har en forventet restlevetid på mellem 25 til 30 år. Der forventes ingen reinvesteringer frem til år 2030.

**6: God ↓:** Bygningen er egnet til indsættelse af dyr og fremstår næsten som ny. Bygningens forventede restlevetid er 30 til 35 år eller mere, og der forventes ingen reinvesteringer frem til år 2030.

**7: God:** Bygningen er så god som ny og har en forventet restlevetid på mere end 35 år for træbygninger samt mere end 40 år for stålbuebygninger. Ingen reinvesteringer frem til år 2030.

**8: Nyværdi:** Bygning er nyopført og har ikke været i anvendelse.

**Standsvurdering af farminventar**

Beskrivelse af standsvurdering tager først og fremmest sigte på bure, men der er principielt ingen forskel til andre farminventar aktiver.

**0: Ingen restværdi**

**1: Ringe:** Farminventar er meget slidt og i dårlig vedligeholdelsesstand. Det kræver forbedringer/udskiftning før at det kan anvendes.

**2: Ringe ↑:** Farminventar er i dårlig stand. Det vil kræve udbedringer/reinvesteringer indenfor de nærmeste år (2 – 5 år) for at de er anvendelige. Det kan være fodertråd, bundtråd, bagtråd eller skillevægge der er i meget dårlig stand. Det kan også være gylle- eller vandsystem, der skal udskiftes/forbedres.

**3: Middel ↓**: Farminventar er brugbar i de kommende 5-9 år, men derefter er der behov for udbedring/reinvestering. Slid ses rundt omkring, men produktion nogle år er stadig mulig uden de store reparationer.

**4: Middel**: Farminventar vurderes til at kunne holde til år 2030 gennem løbende vedligeholdelse og der vil ikke være behov for reinvestering. Derefter vil der være behov for udskiftning eller reinvestering.

**5: Middel ↑:** Farminventar vurderes at være lidt over middel og ville gennem god vedligeholdelse kunne holde længere end 10 år.

**6: God ↓:** Farminventar er i god stand og kan uden reinvesteringer eller forbedringer holde betydeligt længere end 15 år.

**7: God:** Farminventar vurderes at være så godt som nyt og har op mod 20 års levetid.

**8: Nyværdi:** Inventaret er nyanskaffet og har ikke været i brug.

**Vurdering af stand af rullende inventar**

Beskrivelse af vurdering af stand bruges som udgangspunkt til alle de rullende aktiver (maskiner og redskaber m.v.). Det bemærkes, at maskinerne vurderes individuelt og kan have vidt forskellige ’standværdier’. Det bemærkes ligeledes, at maskinernes holdbarhed er forskellig. De fleste vurderes til at have en levetid på 15 år, mens andre har 20 år. Endelig er sliddet på maskiner væsentlig forskelligt på en minkfarm, idet nogle bruges dagligt og andre sjældnere. Den teknologiske forældelse er ligeledes væsentlig forskellig.

**0: Ingen restværdi**

**1: Ringe:** Maskinen/redskabet er meget slidt og i dårlig vedligeholdelsesstand. Der kræves forbedringer, for at det kan anvendes. Tæt på at det skal udskiftes.

**2: Ringe ↑:** Maskinen/redskabet er i dårlig stand. Det vil kræve udskiftning eller større reparation indenfor de nærmeste år (2 - 5 år), for at den fortsat er anvendelig.

**3: Middel ↓:** Maskinen/redskabet er brugbart i de kommende 5-9 år, men derefter er der behov for udbedring/udskiftning. Slid ses rundt omkring, men produktion nogle år er stadig mulig uden de store reparationer.

**4: Middel:** Maskinen/redskabet vurderes til at kunne holde til 2030 gennem løbende vedligeholdelse, og der vil ikke være behov for reinvestering. Derefter vil der være behov for reparation/reinvestering.

**5: Middel ↑:** Maskinen/redskabet vurderes at være lidt over middel og vil gennem god vedligeholdelse kunne holde lidt længere end 10 år.

**6: God ↓:** Det rullende inventar er i god stand og kan uden reinvesteringer eller forbedringer holde betydeligt længere end 10 år.

**7: God:** Det rullende inventar vurderes at være så godt som nyt og har op mod 15-20 års levetid afhængig af, hvilken maskine det vedrører.

**8: Nyværdi:** Maskinen er nyanskaffet og har ikke været i brug.